3. การประกอบธุรกิจของแต่ละกลุ่มธุรกิจ

การประกอบธุรกิจการลงทุนของบริษัทฯ ในรูปแบบของบริษัทโฮลดิ้ง (Holding Company)

บริษัท ทุนธนชาต จำกัด (มหาชน) “บริษัทฯ” และบริษัทย่อยได้แบ่งการดำเนินธุรกิจออกเป็น 6
กลุ่มหลัก ประกอบด้วย ธุรกิจธนาคารพาณิชย์ ธุรกิจหลักทรัพย์ ธุรกิจประกัน ธุรกิจบริหารสินทรัพย์
ธุรกิจให้เช่าซื้อและลีสซิ่ง ธุรกิจงานสนับสนุนและอื่นๆ ซึ่งลักษณะผลิตภัณฑ์และบริการ
รวมถึงการตลาดและภาวะการแข่งขันของแต่ละธุรกิจ ในปีที่ผ่านมามีดังนี้

ธุรกิจธนาคารพาณิชย์

ลักษณะบริการ

ธนาคารธนชาต จำกัด (มหาชน) “ธนาคารธนชาต”
ประกอบกิจการพาณิชย์ตามพระราชบัญญัติการธนาคารพาณิชย์และประกาศที่เกี่ยวข้องที่ออกโดยธนาคารแห่งประเทศไทย
“ธปท.” และประกอบกิจการเป็นผู้แนะนำซื้อขายหน่วยลงทุน แนะนำเปิดบัญชีซื้อขายหลักทรัพย์
นายหน้าประกันภัย ประกันชีวิต ณ วันที่ 31 ธันวาคม 2550 ธนาคารธนชาต มีสาขารวม 166
สาขา เครื่องถอนเงินสดอัตโนมัติ (ATM) (ทั้งในและนอกสาขา) รวม 280 เครื่อง
เครื่องฝากเงินสดอัตโนมัติ (CDM) รวม 3 เครื่อง และมีจุดบริการแลกเปลี่ยนเงินต่างประเทศรวม
65 จุด โดยให้บริการที่สาขา 45 สาขาและสำนักงานแลกเปลี่ยนเงินต่างประเทศ 20 สำนักงาน

แนวทางการดำเนินธุรกิจของธนาคาร

ธนาคารธนชาต ดำเนินธุรกิจภายใต้วิสัยทัศน์ของกลุ่มธนชาตที่ว่า
“การเป็นกลุ่มธุรกิจที่ให้บริการทางการเงินครบวงจร
มุ่งเน้นการสร้างสรรค์ความเป็นเลิศทางด้านการบริการและการพัฒนาผลิตภัณฑ์
เพื่อที่จะสามารถตอบสนองทุกความต้องการทางการเงินของกลุ่มลูกค้าเป้าหมาย
ภายใต้ความร่วมมือและความเป็นอันหนึ่งอันเดียวกันของทุกหน่วยงาน”
โดยประธานเจ้าหน้าที่บริหารได้กำหนดกลยุทธ์หลักในการดำเนินธุรกิจ 6 ประการ (CEO’s
Six-point Agenda) ที่ดำเนินการต่อเนื่องตั้งแต่ปี 2549 อันประกอบด้วย

1.  การบรรลุเป้าหมายทางการเงิน (Financial Targets)
    เพื่อให้บรรลุเป้าหมายทางการเงินที่ได้วางไว้ตามยุทธศาสตร์ระยะยาว (Long-term
    Strategic Plan)

2.  เร่งสร้างสรรค์ผลิตภัณฑ์ใหม่ ๆ และขยายฐานธุรกิจรวมทั้งคุณภาพการให้บริการที่ดีเลิศ
    (Growth Initiatives) คือ
    การพัฒนาผลิตภัณฑ์ให้ตรงความต้องการของกลุ่มลูกค้าเป้าหมาย
    และการขยายช่องทางการขายไปยังพื้นที่ที่มีความสามารถตอบสนองความต้องการของกลุ่มลูกค้าเป้าหมายได้ทั้งหมด

3.  ติดตั้งระบบโครงสร้างพื้นฐานและระบบสนับสนุนที่สำคัญเพื่ออำนวยความสะดวกให้การดำเนินธุรกิจมีประสิทธิภาพมากยิ่งขึ้น
    (Operational Improvement)
    ไม่ว่าจะเป็นการพัฒนาโครงสร้างพื้นฐานของระบบงานของกลุ่มธนชาต ให้เป็นมาตรฐานสากล
    (Best Practice) ทั้งหมด

4.  สร้างวัฒนธรรมการทำงานเชิงรุก และพัฒนาความรู้ความสามารถให้กับพนักงานขององค์กร
    (People Development) คือ การมุ่งเน้นการสร้างวัฒนธรรมในการทำงานใหม่ การสร้าง
    New DNA ให้แก่พนักงานทุกระดับชั้น

5.  ดูแลการปฏิบัติงานให้ถูกต้องตามเกณฑ์ของทางการและดำเนินธุรกิจภายใต้การกำกับดูแลกิจการที่ดี
    (Good Corporate Governance) ภายใต้การบริหารความเสี่ยง การกำกับดูแลทั่วไป
    การตรวจสอบภายในและกฎระเบียบข้อบังคับ ทั้งนี้
    ยังรวมถึงการกำหนดถึงจริยธรรมในการทำงานของพนักงานที่เป็นมาตรฐานทั่วทั้งองค์กร

6.  เผยแพร่ภาพลักษณ์และชื่อเสียงที่ดีขององค์กรไปสู่กลุ่มลูกค้าและนักลงทุน (Public
    Relations and Communication)

กลุ่มผลิตภัณฑ์และบริการ

ธนาคารธนชาตได้มีการดำเนินการปรับปรุง
และพัฒนาผลิตภัณฑ์ให้สามารถตอบสนองต่อความต้องการที่หลากหลายของลูกค้าดียิ่งขึ้น โดยมีผลิตภัณฑ์
4 กลุ่มหลัก ดังนี้

กลุ่มที่ 1 บริการด้านเงินฝาก

กลุ่มที่ 2 บริการด้านเงินให้สินเชื่อ

กลุ่มที่ 3 บริการด้านอิเล็กทรอนิกส์

กลุ่มที่ 4 บริการด้านอื่นๆ

ซึ่งมีรายละเอียดดังต่อไปนี้

กลุ่มที่ 1 บริการด้านเงินฝาก

ธนาคารธนชาตให้บริการด้านเงินฝากกับกลุ่มลูกค้า ทั้งประเภทบุคคลธรรมดาและนิติบุคคล
โดยผ่านช่องทางการให้บริการของธนาคารธนชาต โดยแบ่งบริการด้านเงินฝากออกเป็น 4
ประเภทใหญ่ๆ คือ

-   เงินฝากออมทรัพย์ (Saving Deposit)

-   เงินฝากประจำ (Fixed Deposit) เช่น ระยะเวลาฝาก 3, 6, 12, 24 และ 36 เดือน
    เงินฝากประจำพิเศษ 9 เดือน และ 15 เดือน

-   เงินฝากกระแสรายวัน (Current Deposit)

-   เงินฝากเงินตราต่างประเทศ (Foreign Currency Deposit)

กลยุทธ์การแข่งขัน

1. กลยุทธ์ด้านผลิตภัณฑ์ (Product Strategy)

ธนาคารธนชาตให้ความสำคัญกับการนำเสนอบริการเงินฝากที่สอดคล้องกับความต้องการของลูกค้าและมีนโยบายที่จะเน้นให้มีบริการด้านเงินฝากที่มีความหลากหลายมากขึ้น
โดยการเพิ่มเงื่อนไขใหม่
รวมทั้งยังเน้นถึงความเป็นผู้นำในการทำการตลาดเชิงรุกควบคู่ไปกับการพัฒนาระบบเทคโนโลยีให้ทันสมัย
เพื่อให้รองรับเงินฝากรูปแบบใหม่ ๆ เช่น การกำหนดอัตราดอกเบี้ยเงินฝากออมทรัพย์
ตามยอดเงินฝากคงเหลือ ณ สิ้นวัน เป็นต้น
รวมทั้งยังเน้นถึงความเป็นผู้นำในการทำการตลาดเชิงรุก

2.  กลยุทธ์ด้านอัตราดอกเบี้ย (Pricing Strategy)

ธนาคารธนชาตมีนโยบายในการกำหนดอัตราดอกเบี้ยเงินฝาก
โดยพิจารณาจากแนวโน้มอัตราดอกเบี้ย ทิศทางเศรษฐกิจ
รวมถึงปัจจัยภายในและภายนอกที่มีผลกระทบต่างๆ
โดยธนาคารธนชาตเน้นให้อัตราดอกเบี้ยที่สามารถแข่งขันกับธนาคารพาณิชย์คู่แข่งอื่นๆ ได้

3. กลยุทธ์ด้านโปรแกรมส่งเสริมการขาย (Promotion Strategy)

ธนาคารธนชาตได้ดำเนินกิจกรรมส่งเสริมการขายสำหรับผลิตภัณฑ์เงินฝากให้แก่กลุ่มลูกค้าเป้าหมายอย่างต่อเนื่อง
โดยในปี 2550 ที่ผ่านมา
ธนาคารธนชาตมุ่งเน้นไปที่การจัดกิจกรรมการตลาดและโปรแกรมส่งเสริมการขายสำหรับลูกค้าออมทรัพย์
ทั้งที่เป็นลูกค้าบุคคลธรรมดา และลูกค้านิติบุคคล
เพื่อเป็นการขยายฐานลูกค้าเงินฝากออมทรัพย์ไปสู่กลุ่มลูกค้าเป้าหมายใหม่ ๆ ให้มากขึ้น

4.  กลยุทธ์ด้านการจัดกลุ่มลูกค้า (Customer Segmentation)

ธนาคารธนชาตมีนโยบายที่จะจัดกลุ่มของลูกค้า
และวิเคราะห์ถึงความต้องการและรูปแบบการใช้บริการของลูกค้าแต่ละกลุ่ม
โดยธนาคารธนชาตได้จัดเตรียมเจ้าหน้าที่การตลาดไว้คอยบริการให้คำแนะนำ คำปรึกษา
ตลอดจนวางแผนทางการเงินให้แก่ลูกค้าแต่ละกลุ่มให้ได้รับความสะดวกและความพึงพอใจสูงสุด

กลุ่มลูกค้าเป้าหมาย

ธนาคารธนชาตให้ความสำคัญกับลูกค้าบุคคลธรรมดา และนิติบุคคล ทั้งขนาดเล็ก และขนาดใหญ่
โดยยึดความต้องการของลูกค้าเป็นศูนย์กลาง (Customer Centric)
เพื่อให้มีความเข้าใจความต้องการของลูกค้าอย่างถ่องแท้
ซึ่งจะนำไปสู่การพัฒนาปรับปรุงและนำเสนอผลิตภัณฑ์ และบริการที่ตรงความต้องการของลูกค้า

ธนาคารธนชาตได้มีการดำเนินการปรับปรุงและพัฒนาผลิตภัณฑ์ให้สามารถตอบสนองทุกความต้องการที่หลากหลายของลูกค้าได้อย่างทั่วถึงและดียิ่งขึ้น
โดยมีการนำเสนอการให้บริการผ่านช่องทางต่างๆ ของธนาคารธนชาต
ทั้งส่วนที่เป็นเครือข่ายสาขาของธนาคารธนชาต ช่องทางการให้บริการทางอิเล็คทรอนิกส์
ทีมงานทางการตลาด ทีมงานขาย รวมไปถึงเครือข่ายพันธมิตรทางธุรกิจ

ช่องทางการให้บริการ

1. เครือข่ายสาขา

ณ สิ้นปี 2550 ธนาคารธนชาตมีสาขาจำนวนทั้งสิ้น 166 สาขา แบ่งเป็น
สาขาในเขตกรุงเทพมหานครและปริมณฑล จำนวน 86 สาขา และสาขาในต่างจังหวัด จำนวน 80
สาขา โดยสาขาของธนาคารธนชาตจะตั้งอยู่ในพื้นที่ที่สามารถเข้าถึงกลุ่มลูกค้าเป้าหมาย อาทิ
ห้างสรรพสินค้า ย่านชุมชน และอาคารสำนักงานต่าง ๆ

2. ทีมการตลาดเงินฝาก

ธนาคารธนชาตได้จัดให้มีทีมการตลาดที่มีความรู้ทางด้านผลิตภัณฑ์เงินฝากและการบริการลูกค้า
เป็นผู้แนะนำบริการด้านเงินฝากหรือการลงทุนต่าง ๆ แก่ลูกค้ากลุ่มเป้าหมาย

3. เครื่องฝากและถอนเงินสดอัตโนมัติ

ในปี 2550 ธนาคารธนชาตได้เร่งติดตั้งเครื่องถอนเงินสดอัตโนมัติเพิ่มมากขึ้น
ทำให้ธนาคารธนชาตมีเครื่องถอนเงินสดอัตโนมัติ (ATM) ทั้งสิ้น 280 เครื่อง และในปี 2550
ได้ติดตั้งเครื่องรับฝากเงินอัตโนมัติ (CDM) จำนวน 3 เครื่อง อย่างไรก็ดี ด้วยเครือข่ายของ ATM
Pool ทำให้ลูกค้าเงินฝากของธนาคารธนชาต สามารถใช้บริการเบิกถอน เงินสด โอนเงิน
สอบถามยอดเงินในบัญชี ชำระค่าสาธารณูปโภค ได้ตลอด 24
ชั่วโมงที่เครื่องถอนเงินสดอัตโนมัติของทุกธนาคารทั่วประเทศ

กลุ่มที่ 2 บริการด้านเงินให้สินเชื่อ

การให้บริการด้านเงินให้สินเชื่อของธนาคารธนชาต แบ่งออกได้เป็น 5 ประเภท คือ สินเชื่อบุคคล
สินเชื่อเพื่อผู้ประกอบการวิสาหกิจขนาดกลางและขนาดย่อม (SMEs) สินเชื่อธุรกิจ
สินเชื่อเช่าซื้อรถยนต์ และสินเชื่อเพื่อการค้าต่างประเทศ

2.1 สินเชื่อบุคคล

ธนาคารธนชาตมีความมุ่งมั่นพัฒนาผลิตภัณฑ์ใหม่ๆ และให้บริการทางการเงินที่หลากหลาย
เพื่อตอบสนองทุกความต้องการทางการเงินของลูกค้า โดยแบ่งบริการด้านสินเชื่อบุคคล ดังนี้

- บริการสินเชื่อเพื่อที่อยู่อาศัย เป็นสินเชื่อสำหรับลูกค้าที่มีวัตถุประสงค์เพื่อนำไปซื้อที่อยู่อาศัย
ภายใต้ชื่อผลิตภัณฑ์ Smart Home ทั้งที่เป็นโครงการหมู่บ้าน และอาคารชุดพักอาศัย
รวมไปถึงการไถ่ถอนหนี้จากสถาบันการเงินเดิม

- บริการสินเชื่ออเนกประสงค์ เป็นสินเชื่อเพื่อการใช้จ่ายส่วนตัวของลูกค้า
โดยมีทั้งแบบที่ใช้หลักทรัพย์เป็นประกันและแบบไม่มีหลักประกัน
สำหรับลูกค้าที่ใช้บริการบัญชีเงินเดือนผ่านธนาคารธนชาตภายใต้ชื่อผลิตภัณฑ์ “My Cash”

- บริการสินเชื่อสารพัดนึก
ให้วงเงินกู้เพิ่มแก่ลูกค้าเช่าซื้อรถยนต์ของธนาคารธนชาตที่มีประวัติการผ่อนชำระดี

- บริการสินเชื่อเพื่อการศึกษา
เป็นสินเชื่อสำหรับลูกค้าที่มีวัตถุประสงค์เพื่อใช้ในการศึกษาระดับปริญญาโท ภายใต้ชื่อผลิตภัณฑ์
“Scholar Loan” รวมทั้งหลักสูตรวิชาชีพนักบิน ภายใต้ชื่อผลิตภัณฑ์ “Pilot Loan”

กลุ่มลูกค้าเป้าหมาย

ลักษณะลูกค้าและกลุ่มเป้าหมาย สามารถแบ่งออกเป็น 4 กลุ่ม คือ

1. ลูกค้าที่ต้องการสินเชื่อเพื่ออุปโภค บริโภคส่วนบุคคล
โดยเน้นการนำเสนอบริการควบคู่ไปกับผลิตภัณฑ์อื่นของธนาคารธนชาตและกลุ่มธนชาต เช่น
บริการโอนเงินเดือนผ่านบัญชีธนาคาร หรือบริการด้านประกันภัย ประกันชีวิต เป็นต้น

2. ลูกค้าเช่าซื้อที่มีประวัติการผ่อนชำระดี
รวมถึงกลุ่มลูกค้าที่เป็นพนักงานในองค์กรที่มีผลการดำเนินงานที่ดี
หรือใช้บริการบัญชีเงินเดือนผ่านธนาคารธนชาต

3. ลูกค้าที่ต้องการซื้อบ้าน

4. ลูกค้าที่ต้องการสินเชื่อเพื่อศึกษาต่อในระดับปริญญาโท รวมทั้งศึกษาวิชาชีพเฉพาะทาง เช่น
นักบิน

ช่องทางการให้บริการ

ธนาคารธนชาตจัดให้มีช่องทางการให้บริการสินเชื่อบุคคล ดังนี้

1. เจ้าหน้าที่ทีมขายตรงลูกค้าผู้บริโภค ดูแลการจำหน่ายผลิตภัณฑ์ตามเป้าหมายที่กำหนดในแผนธุรกิจ

2. เครือข่ายสาขาเป็นช่องทางการประชาสัมพันธ์สินเชื่อบุคคลหรือผลิตภัณฑ์ใหม่ๆ แก่ลูกค้า

2.2 สินเชื่อเพื่อผู้ประกอบการวิสาหกิจขนาดกลางและขนาดย่อม (SMEs)

บริการสินเชื่อเพื่อผู้ประกอบการวิสาหกิจขนาดกลางและขนาดย่อม (SMEs)
ที่มีความต้องการวงเงินกู้ ประเภทวงเงินกู้ระยะสั้น
เพื่อใช้เป็นเงินทุนหมุนเวียนและเสริมสภาพคล่องในกิจการและวงเงินกู้ระยะยาวเพื่อใช้ในการขยายธุรกิจ
หรือลดต้นทุนทางการเงิน รวมถึงเสนอบริการทางการเงินด้านอื่นๆ เช่น ค้ำประกัน / อาวัล
และวงเงินสินเชื่อเพื่อธุรกิจการค้าต่างประเทศ เป็นต้น

กลุ่มลูกค้าเป้าหมาย

1.  ผู้ประกอบการตัวแทนจำหน่ายรถยนต์ใหม่

2.  ผู้ประกอบการกิจการจำหน่ายรถยนต์มือสอง

3.  ผู้ประกอบการขนส่งและให้เช่ารถ

4.  ผู้ประกอบการในศูนย์การค้ามาบุญครอง สยามพารากอน และศูนย์การค้าชั้นนำอื่น ๆ

5.  ผู้ประกอบกิจการอพาร์ทเม้นท์

6.  ผู้ประกอบกิจการที่มีศักยภาพและโอกาสในการเติบโตทางธุรกิจ

ช่องทางการให้บริการ

1.  การให้สินเชื่อ SMEs ในเขตกรุงเทพมหานครและปริมณฑล ผ่านช่องทางการแนะนำผ่านสาขา
    ทั่วกรุงเทพและปริมณฑล หรือติดต่อผ่านฝ่ายการตลาดลูกค้าสินเชื่อธุรกิจ SMEs โดยตรง

2.  การให้สินเชื่อ SMEs ในเขตสาขาต่างจังหวัด
    ผ่านช่องทางการตลาดสาขาที่กระจายอยู่ทั่วภูมิภาคของประเทศ

2.3 สินเชื่อธุรกิจ

ธนาคารธนชาตได้พัฒนารูปแบบการให้บริการสินเชื่อ
โดยมุ่งเน้นการให้บริการที่สอดรับกับความต้องการของลูกค้ามากขึ้น
ด้วยการจัดตั้งทีมที่ปรึกษาทางการเงิน (วาณิชธนกิจ) เพื่อให้บริการควบคู่กับสินเชื่อธุรกิจ
ซึ่งได้รับการตอบรับจากลูกค้าเป็นอย่างดี

สำหรับการให้บริการสินเชื่อนั้น
ธนาคารธนชาตจะพิจารณาถึงประเภทการเงินที่เหมาะสมกับความต้องการทางการเงินที่แท้จริงของลูกค้าเป็นหลัก
หลังจากนั้นจึงกำหนดเงื่อนไขวงเงิน อัตราดอกเบี้ย
ระยะเวลาการผ่อนชำระให้สอดคล้องกับกระแสเงินสดและความต้องการใช้วงเงินของลูกค้า
โดยบริการสินเชื่อหลักของธนาคารธนชาต ได้แก่

1. วงเงินสินเชื่อระยะยาว (Term Loan Facility)

เหมาะสำหรับลูกค้าที่มีความต้องการใช้วงเงินระยะเกินกว่า 1 ปีขึ้นไป
และมีวัตถุประสงค์การใช้เงินอย่างชัดเจน เช่น นำไปลงทุนเพื่อการก่อสร้างโรงงาน ขยายกิจการ
หรือซื้อเครื่องจักร / อุปกรณ์ต่าง ๆ เป็นต้น

2. วงเงินกู้ยืมระยะสั้น (Working Capital Facility)

เหมาะสำหรับลูกค้าที่มีความต้องการใช้เงินระยะสั้นๆ ไม่เกิน 1 ปี
เพื่อใช้เป็นเงินทุนหมุนเวียนในกิจการหรือเพื่อเสริมสภาพคล่อง ได้แก่
การให้สินเชื่อเพื่อสั่งซื้อวัตถุดิบ การบริหารสินค้าคลัง เป็นต้น
บริการทางการเงินดังกล่าวมีหลายประเภท อาทิ วงเงินกู้เบิกเกินบัญชี หรือ ตั๋วสัญญาใช้เงิน ทั้งนี้
ลูกค้าสามารถเบิกกู้ได้ตามความต้องการ
แต่ธนาคารธนชาตจะมีการทบทวนวงเงินและเครดิตของลูกค้าทุกปี

3. การอาวัล / ค้ำประกัน (Aval / Guarantee Facility)

เหมาะสำหรับลูกค้าที่ต้องนำไปใช้สำหรับการค้ำประกันกับคู่ค้า เช่น การยื่นประมูลงานต่าง ๆ
การค้ำประกันผลงานก่อสร้าง การค้ำประกันค่าสาธารณูปโภคต่าง ๆ เป็นต้น

4. สินเชื่อเพื่อการค้าระหว่างประเทศ (Trade Finance)

เหมาะสำหรับลูกค้าที่ประกอบธุรกิจนำเข้าและส่งออกสินค้า ธนาคารธนชาตมีผลิตภัณฑ์ Trade
Finance รองรับความต้องการของลูกค้าได้อย่างครบถ้วน อาทิ เล็ตเตอร์ออฟเครดิต (LC)
การค้ำประกันการออกสินค้า (SG) สินเชื่อเพื่อการส่งออก (PC) และการโอนเงินระหว่างประเทศ
เป็นต้น

นอกจากบริการสินเชื่อหลักๆ ข้างต้นแล้ว
ยังมีทีมงานวาณิชธนกิจที่คอยให้คำปรึกษาทางการเงินแก่ลูกค้าอย่างต่อเนื่อง
เพื่อให้ลูกค้าสามารถดำเนินธุรกิจได้ตามเป้าหมายที่วางไว้ อาทิ
การให้คำปรึกษาทางด้านการจัดโครงสร้างทางเงินเพื่อหาแหล่งเงินทุนที่เหมาะสม เป็นต้น

 นโยบายการให้สินเชื่อและหลักประกันในการให้สินเชื่อ

ธนาคารธนชาตเน้นการให้สินเชื่อควบคู่กับการเป็นที่ปรึกษาทางการเงินแก่ผู้ประกอบการขนาดกลางและขนาดใหญ่ที่มีศักยภาพในอุตสาหกรรมเป้าหมาย
(Target Sectors) และมีการขยายตัวอย่างต่อเนื่อง อาทิ โรงแรม และโรงพยาบาล เป็นต้น
โดยพิจารณาจากความสามารถในการดำเนินงานที่ผ่านมา ความเชี่ยวชาญในธุรกิจ
และความสามารถในการชำระหนี้เป็นหลักทางด้านหลักประกันนั้น
ธนาคารธนชาตพิจารณาเป็นลำดับรองโดยจะพิจารณาจากคุณภาพและสภาพคล่องของหลักประกัน

 การบริหารความเสี่ยงจากการให้สินเชื่อ

ในการพิจารณาสินเชื่อแต่ละราย
ฝ่ายสินเชื่อและวิเคราะห์สินเชื่อของธนาคารธนชาตจะร่วมกันประเมินคุณภาพด้านเครดิตของลูกค้า
ทั้งความสามารถในการดำเนินงานและความสามารถในการชำระหนี้ผ่านการจัดทำ Loan Rating
ในขณะเดียวกัน ธนาคารธนชาตใช้ RAROC Model
เป็นเกณฑ์ในการพิจารณาผลตอบแทนจากการให้สินเชื่อ
ซึ่งผลตอบแทนที่ได้รับจะสอดคล้องกับความเสี่ยงในการให้บริการสินเชื่อของลูกค้าแต่ละราย

 นโยบายการควบคุมดูแล การอนุมัติการให้กู้ยืม และการติดตามลูกหนี้

ธนาคารธนชาตจะมีนโยบายการควบคุมดูแลการปฏิบัติงาน
โดยจัดทำนโยบายและแนวทางทางด้านเครดิต
สำหรับการควบคุมให้เจ้าหน้าที่ปฏิบัติตามข้อกำหนดของธนาคารธนชาตอย่างเคร่งครัด นอกจากนี้
ธนาคาร ธนชาตยังมีกำหนดวงเงินอนุมัติของลูกค้าแต่ละรายที่เข้มงวดกว่าเกณฑ์ที่ ธปท. กำหนด

ในการอนุมัติสินเชื่อ
ธนาคารธนชาตกำหนดให้ฝ่ายสินเชื่อและฝ่ายวิเคราะห์สินเชื่อดำเนินการพิจารณาคำขอสินเชื่อของลูกค้าอย่างเป็นอิสระด้วยความรู้และความเชี่ยวชาญของเจ้าหน้าที่แต่ละฝ่าย
โดยนำเสนอต่อคณะกรรมการพิจารณาสินเชื่อเพื่อพิจารณาอนุมัติสินเชื่อแต่ละราย
ซึ่งมีเครื่องมือในการช่วยตัดสินใจ ได้แก่ RAROC Model, Credit Scoring และ Loan
Rating

หลังจากการพิจารณาสินเชื่อ ธนาคารธนชาตมีหน่วยตรวจสอบสินเชื่อ ทำหน้าที่ตรวจสอบข้อมูลลูกค้า
และรายงานการติดต่อกับธนาคารธนชาตของลูกค้าอย่างสม่ำเสมอ นอกจากนี้ ยังมีการประชุม
Watch List Committee ทุกเดือน และมีการทบทวนคุณภาพลูกค้าปีละ 1 ครั้ง
เพื่อติดตามการใช้วงเงินสินเชื่อ การปฏิบัติตามข้อตกลง ภาวะธุรกิจ รวมถึงเหตุการณ์ต่างๆ
ที่จะมีผลกระทบต่อการดำเนินธุรกิจของลูกค้าเพื่อป้องกันการเกิดหนี้ด้อยคุณภาพ

ลักษณะลูกค้าและกลุ่มเป้าหมาย

ธนาคารธนชาตเน้นการให้บริการแก่ลูกค้าที่ประกอบธุรกิจอุตสาหกรรมขนาดกลางและขนาดใหญ่
ที่มีผลการดำเนินงานดี โดยเฉพาะลูกค้าที่อยู่ในอุตสาหกรรมเป้าหมาย (Target Sector)
ทั้งในกรุงเทพและต่างจังหวัด รวมทั้งเน้นการขยายฐานลูกค้าไปสู่ Supply Chain
ของกลุ่มลูกค้าเป้าหมายอีกด้วย

การจำหน่ายและช่องทางการจำหน่าย

ธนาคารธนชาตให้บริการแก่ลูกค้าผ่านช่องทางหลัก 3 ทาง คือ

1. สำนักงานใหญ่ของธนาคารธนชาต

2. การ Cross Selling ของกลุ่มธนชาต

3. สาขาของธนาคารธนชาต

2.4 สินเชื่อเช่าซื้อรถยนต์

ธนาคารธนชาตให้บริการสินเชื่อประเภทเช่าซื้อแก่บุคคลธรรมดาและนิติบุคคล
โดยบริการที่ธนาคารธนชาตมุ่งเน้น คือ สินเชื่อเช่าซื้อรถยนต์ใหม่ สินเชื่อเช่าซื้อรถยนต์มือสอง
ซึ่งปัจจุบันธนาคารธนชาตเป็นผู้นำตลาดด้านสินเชื่อเช่าซื้อรถยนต์ใหม่
และได้ขยายส่วนแบ่งทางการตลาดสินเชื่อเช่าซื้อรถยนต์มือสองเพิ่มขึ้น
นอกจากนี้ธนาคารธนชาตมีโครงการเกี่ยวกับรถยนต์อื่นๆ เช่นโครงการสินเชื่อ NGV
ซึ่งเป็นโครงการที่ธนาคารธนชาตร่วมมือกับ บริษัท ปตท. จำกัด (มหาชน)
ให้สินเชื่อในอัตราดอกเบี้ยต่ำเพื่อเปลี่ยนแปลงเครื่องยนต์ในการรักษาสิ่งแวดล้อม เป็นต้น

กลุ่มลูกค้าเป้าหมาย

กลุ่มลูกค้าเป้าหมายสำหรับสินเชื่อเช่าซื้อรถยนต์ ทั้งรถยนต์ใหม่และรถยนต์มือสอง (Hire
Purchase) ได้แก่

1. กลุ่มลูกค้ารายย่อยทั้งในกรุงเทพมหานครและภูมิภาค

2. บริษัทผู้ประกอบการรถเช่า

3. องค์กรนิติบุคคล และหน่วยงานราชการต่าง ๆ

ช่องทางการให้บริการ

ด้านการจำหน่ายและช่องทางการจำหน่ายในธุรกิจเช่าซื้อ ธนาคารธนชาตมีช่องทางการตลาด ดังนี้

1. ทีมงานขายทั้งในกรุงเทพมหานครและภูมิภาค
มุ่งเน้นให้บุคลากรสร้างความสัมพันธ์ที่ดีกับกลุ่มตัวแทนจำหน่ายรถยนต์ รวมถึงบริษัทต่าง ๆ
ที่เป็นกลุ่มลูกค้าเป้าหมาย เพื่อเข้าถึงลูกค้าโดยตรง

2. ทีมงาน TFA (Thanachart Financial Agent)
ที่จะทำหน้าที่เป็นตัวแทนขายผลิตภัณฑ์ของกลุ่มธนชาต
รวมถึงเพิ่มช่องทางผ่านฐานลูกค้าของกลุ่มธนชาต (Cross Selling)
โดยเน้นกลุ่มลูกค้าที่มีศักยภาพ

3. การร่วมกับตัวแทนจำหน่ายในลักษณะแคมเปญพิเศษแก่กลุ่มลูกค้าเฉพาะ

2.5 สินเชื่อเพื่อการค้าต่างประเทศ

นโยบายและลักษณะการตลาด

เป็นการให้บริการครบวงจรในด้านการค้าต่างประเทศ เช่น
การเปิดเลตเตอร์ออฟเครดิตเพื่อการสั่งสินค้าเข้า (Import L/C) การทำทีอาร์ (Trust
Receipt) การทำแพคกิ้งเครดิต (Packing Credit) การรับซื้อและซื้อลดตั๋วค่าสินค้าออก
(Export Bill Negotiation) และสแตนด์บายเลตเตอร์ออฟเครดิต (Standby L/C)
หนังสือค้ำประกันต่างประเทศ (Letter of Guarantee)

กลยุทธ์การแข่งขัน

การบริการที่ถูกต้องแม่นยำ สะดวกรวดเร็ว อัตราดอกเบี้ย และค่าธรรมเนียม
ถือเป็นตัวแปรตัวหลักในการส่งเสริมให้ลูกค้ามาใช้บริการด้านธุรกรรมการค้าต่างประเทศ
โดยธนาคารธนชาตคำนึงถึงรายได้จากการทำธุรกรรมของลูกค้าในภาพรวมและการสร้างฐานลูกค้าเป็นประเด็นหลัก

กลุ่มลูกค้าเป้าหมาย

ลูกค้ารายใหญ่ ขนาดกลางและรายย่อย โดยกลุ่มลูกค้าธุรกิจขนาดใหญ่
ธนาคารธนชาตมีเป้าหมายเป็นการสร้างฐานลูกค้าในอนาคตและสร้างเครือข่ายไปยังต่างประเทศทั่วโลก
สำหรับลูกค้าธุรกิจขนาดกลางและรายย่อยจะเป็นฐานในการสร้างรายได้

ช่องทางการให้บริการ

1. เจ้าหน้าที่ฝ่ายการค้าต่างประเทศ และเจ้าหน้าที่ฝ่ายการตลาดสินเชื่อธุรกิจ และ SMEs

2. เครือข่ายสาขา

กลุ่มที่ 3 บริการด้านอิเล็กทรอนิกส์

ธนาคารธนชาตให้บริการผลิตภัณฑ์อิเล็กทรอนิกส์ที่สามารถรองรับการทำธุรกรรมทางการเงินของลูกค้าธนาคารธนชาตให้บริการที่มีความรวดเร็วและมีประสิทธิภาพมากยิ่งขึ้น
ประกอบไปด้วย บริการโอนเงิน (Fund Transfer) บริการโอนเงินรายย่อยอัตโนมัติ (ATS)
บริการโอนเงินรายใหญ่ระหว่างธนาคาร (BAHTNET) บริการโอนเงินรายย่อยระหว่างธนาคาร
(SMART) บริการรับชำระเงินค่าสินค้าหรือบริการ (Bill Payment) ผ่านช่องทางให้บริการต่าง
ๆ ของธนาคาร อาทิ Counter, ATM, IVR, Internet และ Mobile ทั้งนี้
ธนาคารธนชาตมีนโยบายในการกำหนดกฎระเบียบในการดำเนินการให้เป็นไปตามประกาศของ
ธปท. นอกจากนี้ ธนาคารธนชาตยังพิจารณาปัจจัยภายนอกต่าง ๆ ประกอบ เช่น อัตราเงินเฟ้อ
ภาวะเศรษฐกิจของประเทศ อัตราผลตอบแทน และอัตราดอกเบี้ยของตลาดโดยรวม

3.1 บริการโอนเงินอัตโนมัติ (ATS)

เป็นบริการโอนเงินอัตโนมัติให้กับผู้รับเงินในจำนวนมากรายที่มีบัญชีออมทรัพย์หรือกระแสรายวัน
กับธนาคารทั่วประเทศ
ซึ่งจะตอบสนองความต้องการลูกค้าในการทำรายการโอนเงินที่มีรายการจำนวนมากด้วยการ
ส่งคำสั่งครั้งเดียว (ในรูปแบบ One to Many) โดยมีบริการ

- Payroll: เพื่อการจ่ายเงินเดือน โบนัส เงินปันผล

- ATS Credit: เพื่อการจ่ายค่าสินค้าให้กับผู้รับเป็นจำนวนมากราย

- ATS Debit: เพื่อการตัดบัญชีชำระค่าสินค้าอัตโนมัติเป็นจำนวนมากราย

ทั้งนี้ ลูกค้าสามารถใช้บริการ ATS ผ่านช่องทาง Diskette, Modem และ Internet ได้เช่นกัน

3.2 บริการโอนเงินอัตโนมัติ ระหว่างธนาคาร (SMART (Credit))

เป็นบริการโอนเงินอัตโนมัติให้กับผู้รับเงินรายย่อยจำนวนมาก
รายที่มีบัญชีออมทรัพย์หรือกระแสรายวัน สามารถโอนไปได้ทุกธนาคาร
ซึ่งจะตอบสนองความต้องการลูกค้าในการทำรายการโอนเงินที่มีจำนวนรายการมาก ๆ
ด้วยการส่งคำสั่งเพียงครั้งเดียว (ในรูปแบบ One to Many) เช่น เพื่อชำระสินค้าและบริการ
รวมถึงการจ่ายเงินเดือน โบนัส เงินปันผล ฯลฯ ทั้งนี้ลูกค้ายังสามารถ ใช้บริการ SMART
ผ่านช่องทาง Counter และ Internet ได้เช่นกัน

3.3 บริการโอนเงินประเภทต่าง ๆ (Fund Transfer)

เป็นบริการโอนเงินประเภทต่าง ๆ ระหว่างธนาคารธนชาต และระหว่างธนาคารพาณิชย์ทั่วไป อาทิ
การโอนเงินปกติ (Transfer) การโอนเงินบุคคลที่ 3 (3^(rd) Party)
บริการโอนเงินระหว่างบัญชีเงินฝากออมทรัพย์กับบัญชีเงินฝากกระแสรายวันแบบอัตโนมัติ (Sweep)
การโอนเงินรายย่อยระหว่างธนาคาร (ORFT) และการโอนเงินรายใหญ่ระหว่างธนาคาร
(BAHTNET)

3.4 บริการโอนเงินระหว่างบัญชีเงินฝากออมทรัพย์กับบัญชีเงินฝากกระแสรายวันแบบอัตโนมัติ
(Sweep Account Service (Cash Link Account))

เป็นบริการที่ทางธนาคารธนชาตได้เพิ่มช่องทางสำหรับลูกค้า
เพื่อเพิ่มความสะดวกในการโอนเงินระหว่างบัญชีเงินฝากออมทรัพย์กับบัญชีเงินฝากกระแสรายวัน

3.5 บริการโอนเงินรายย่อยระหว่างธนาคาร (Interbank Transfer (ORFT))

เป็นบริการโอนเงินสดจากเคาน์เตอร์ธนาคารธนชาต
ไปยังบัญชีเงินฝากออมทรัพย์หรือบัญชีกระแสรายวันของบุคคลอื่นต่างธนาคารได้ทั่วประเทศ

3.6 บริการโอนเงินรายใหญ่ระหว่างธนาคาร (BAHTNET)

เป็นบริการให้ลูกค้าที่มีความต้องการโอนเงินของตนเองจากธนาคารธนชาตไปยังธนาคาร หรือ
สถาบันการเงินอื่น หรือรับโอนเงินของลูกค้าจากธนาคาร หรือ สถาบันการเงินอื่น
เพื่อเข้าบัญชีที่ธนาคารธนชาต ซึ่งจะมีผลการโอนเงินภายในวันนั้น
เหมาะสำหรับลูกค้าที่ต้องการโอนเงินจำนวนครั้งละมากๆ และต้องการความรวดเร็ว

3.7 บริการรับชำระเงินค่าสินค้าและบริการ (Bill Payment)

เป็นบริการรับชำระเงินค่าสินค้า หรือบริการแก่บริษัทที่มีการจำหน่ายสินค้าเงินผ่อน หรือบริการ ต่าง
ๆ ที่มีการรับชำระเงินเป็นรายงวด (ในรูปแบบ Many to One)
เพื่ออำนวยความสะดวกให้แก่ลูกค้าของบริษัทในการชำระเงินค่าสินค้าและบริการได้สะดวกขึ้น
โดยผู้ชำระเงินสามารถชำระเงินได้ที่เคาน์เตอร์ของธนาคารธนชาตทุกสาขาทั่วประเทศ หรือ
ช่องทางอิเล็กทรอนิกส์ของธนาคารธนชาต
ซึ่งธนาคารธนชาตมีรายงานแสดงรายละเอียดการรับชำระเงินแจ้งให้บริษัททราบทุกวันทำการถัดไป

3.8 เครื่องถอนเงินสดอัตโนมัติ (ATM)

ในปี 2550 ธนาคารธนชาตได้เร่งขยายพื้นที่การให้บริการให้ครอบคลุมพื้นที่มากขึ้น
โดยการติดตั้งเครื่องถอนเงินสดอัตโนมัติ เพิ่มมากขึ้นอย่างต่อเนื่อง ทั้งในเขตกรุงเทพฯ
และปริมณฑล รวมทั้งในเขตต่างจังหวัดทำให้ธนาคารธนชาตมีเครื่องถอนเงินสดอัตโนมัติ
ทั้งสิ้นจำนวน 280 เครื่อง โดยลูกค้าเงินฝากของธนาคารธนชาตสามารถใช้บริการเบิกถอนเงินสด
สอบถามยอดเงินในบัญชี โอนเงิน ชำระค่าสินค้าและบริการ
ผ่านเครื่องถอนเงินสดอัตโนมัติของธนาคารธนชาตและทุกธนาคารที่เป็นสมาชิกของ ATM Pool
ได้ตลอด 24 ชั่วโมง

นอกจากนั้น ยังมีการให้บริการเบิกถอนเงินสดผ่านบัตรเครดิต Visa International
ทำให้เครื่องถอนเงินสดอัตโนมัติของธนาคารธนชาตสามารถรองรับกลุ่มลูกค้าผู้ถือบัตรเครดิต Visa
/ Plus รวมทั้งบัตรเดบิต Visa Electron ได้และอีกหนึ่งบริการที่เปิดให้บริการในปี 2550 คือ
“ATM Connect” ที่เพิ่มความสะดวกสบายแก่ลูกค้าผู้ถือบัตร ATM ธนาคารธนชาตทำรายการผ่านตู้
ATM ธนาคารกรุงไทย ที่มีมากกว่า 4,000 ตู้ทั่วประเทศเสมือนทำรายการผ่านตู้ ATM
ธนาคารธนชาต

3.9 บริการทางโทรศัพท์อัตโนมัติ (Thanachart Smartphone)

ปัจจุบัน Thanachart Smartphone สามารถให้บริการต่าง ๆ ได้ดังนี้

- สอบถามยอดเงินในบัญชีเงินฝาก สินเชื่อ
และโอนเงินภายในบัญชีธนาคารและโอนเงินไปยังบุคคลที่ 3 ในธนาคารเดียวกัน

- สอบถามอัตราดอกเบี้ย

- ขอรับ Statement ข้อมูลผลิตภัณฑ์และบริการทางโทรสาร

- เปลี่ยนรหัสส่วนตัว

- สามารถเสนอแนะหรือติชมบริการ

3.10 บริการผ่านระบบอินเตอร์เน็ต

ปัจจุบัน Thanachart SmartWeb สามารถให้บริการต่าง ๆ ได้ดังนี้

- สามารถตรวจสอบยอดรวมบัญชีเงินฝาก บัญชีสินเชื่อ ที่มีอยู่กับธนาคารธนชาต

- เรียกดูและสั่งพิมพ์รายการเดินบัญชี (Statement)

3.11 เครื่องฝากเงินสดอัตโนมัติ (CDM)

ในปี 2550 ธนาคารธนชาตได้ติดตั้งเครื่องฝากเงินสดอัตโนมัติ (CDM) ขึ้น
ทำให้ธนาคารธนชาตมีเครื่องฝากเงินสดอัตโนมัติ (CDM) ทั้งสิ้น 3 เครื่อง
เพื่อเป็นการเพิ่มช่องทางการให้บริการทางอิเล็กทรอนิกส์ของธนาคารธนชาต
โดยลูกค้าของธนาคารธนชาต สามารถใช้บริการเครื่องฝากเงินสดอัตโนมัติ (CDM)
ตามบริการต่างๆ ดังนี้

1. โดยใช้เงินสด สามารถทำได้ 2 รูปแบบ คือ

1.1 ฝากเงินสด

1.2 ชำระค่าสาธารณูปโภค

2. โดยใช้บัตร สามารถทำได้ 5 รูปแบบ คือ

2.1 ฝากเงิน

2.2 ชำระค่าสาธารณูปโภค ผ่านบัตร ATM (ภายในธนาคารธนชาต)

2.3 โอนเงิน (ภายในธนาคารธนชาต)

- โอนเงินเข้าบัญชีภายในบัตร ATM (ภายในธนาคารธนชาต)

- โอนเงินเข้าบัญชีบุคคลที่ 3 ภายในธนาคารธนชาต

2.4 ถามยอดเงินผ่านบัตร ATM (ภายในธนาคารธนชาต)

2.5 เปลี่ยนรหัสบัตร ATM (ภายในธนาคารธนชาต)

กลุ่มลูกค้าเป้าหมาย

เน้นกลุ่มลูกค้าบุคคลธรรมดา และนิติบุคคลทั่วไป ทั้งภาครัฐและเอกชน
ที่ต้องการความสะดวกรวดเร็วในการทำธุรกรรมที่มีการจ่ายเงิน
หรือโอนเงินจากบัญชีของธนาคารธนชาตไปยังธนาคารพาณิชย์อื่นหรือระหว่างบัญชีของธนาคารธนชาตด้วยกัน
และต้องการความปลอดภัยในการโอนเงิน

ช่องทางการให้บริการ

ธนาคารธนชาตได้พัฒนาระบบการให้บริการทางอิเล็กทรอนิกส์
เพื่ออำนวยความสะดวกแก่ลูกค้าได้ในทุกช่องทาง โดยให้มีความรวดเร็ว ปลอดภัย
และมีประสิทธิภาพมากยิ่งขึ้น นอกจากนี้ ธนาคารธนชาตยังได้พัฒนาระบบการให้บริการอิเล็กทรอนิกส์
เพื่อตอบสนองการเพิ่มขึ้นของจำนวนลูกค้าที่ใช้โทรศัพท์มือถือและอินเตอร์เน็ต
โดยลูกค้าสามารถเข้ามาทำธุรกรรมทางการเงินได้ด้วยตนเอง
โดยไม่จำเป็นต้องเดินทางไปที่ธนาคารธนชาต
ซึ่งทำให้ประหยัดค่าใช้จ่ายและเวลาที่เสียไปในการเดินทางได้เป็นอย่างดี

ธนาคารธนชาตมีความพร้อมในการให้บริการทางอิเล็กทรอนิกส์
โดยลูกค้าธนาคารธนชาตทั้งบุคคลธรรมดาและนิติบุคคล
สามารถใช้บริการดังกล่าวได้หลังจากเปิดบัญชีเงินฝากกับธนาคารธนชาตแล้ว โดยธนาคาร
ธนชาตจะให้บริการผ่านช่องทางดังต่อไปนี้

1. เจ้าหน้าที่การตลาดสาขา

2. เครือข่ายสาขาของธนาคารธนชาต

3. เครื่องถอนเงินสดอัตโนมัติ (ATM)

4. บริการธนาคารธนชาตทางโทรศัพท์อัตโนมัติ (Thanachart Smartphone)

5. อินเตอร์เน็ต เว็บไซต์ www.thanachartbank.co.th

6. เครื่องฝากเงินสดอัตโนมัติ (CDM)

กลุ่มที่ 4 บริการด้านอื่น ๆ

เป็นบริการจัดการทางการเงินสำหรับบุคคลและธุรกิจซึ่งเกี่ยวเนื่องกับการอำนวยความสะดวกในด้านรายการที่เกี่ยวเนื่องกับธุรกิจปริวรรตเงินต่างประเทศ
ผลิตภัณฑ์ตั๋วแลกเงิน หุ้นกู้ระยะสั้น รวมถึงการเป็นผู้แทนผู้ถือหุ้นกู้

4.1 บริการธุรกิจปริวรรตเงินต่างประเทศ

เป็นธุรกิจที่เกี่ยวกับเงินตราต่างประเทศ บริการแลกเปลี่ยนเงินตราต่างประเทศ (Exchange)
ในรูป Bank Note, Traveler Cheque, Money Changer
รวมถึงการรับโอนเงินตราต่างประเทศขาเข้าเพื่อชำระค่าสินค้าหรือโอนเข้าบัญชีบุคคลธรรมดา
บริการโอนออกเงินตราต่างประเทศเพื่อชำระค่าสินค้า บริการ และเพื่อบุคคลธรรมดา
รวมทั้งการเปิดบัญชีเงินฝากที่เป็นเงินตราต่างประเทศ (FCD) เป็นต้น

กลุ่มลูกค้าเป้าหมาย

กลุ่มลูกค้าเป้าหมายมีทั้งบุคคลรายย่อย คือ นักท่องเที่ยว นักธุรกิจชาวต่างชาติที่ทำงานในประเทศ
และองค์กรธุรกิจ เช่น โรงแรม และการท่องเที่ยวที่มีธุรกิจเกี่ยวข้องกับเงินต่างประเทศ

ช่องทางการให้บริการ

ธนาคารธนชาตมีนโยบายในการขยายหน่วยงานให้บริการทำให้จุดให้บริการลูกค้ามีความสะดวกและเข้าถึงได้ง่ายทั้งในสาขาของธนาคารธนชาตที่ตั้งอยู่ในทำเลที่มีความต้องการในการแลกเปลี่ยนเงินตราต่างประเทศและสำนักงานแลกเปลี่ยนเงินต่างประเทศนอกสาขาในทำเลที่ตั้งที่เป็นสถานที่ท่องเที่ยว
อีกทั้งยังให้บริการรับแลกเปลี่ยนถึงที่สำหรับองค์กรที่มีความประสงค์ในการใช้บริการของธนาคารธนชาต
ณ วันที่ 31 ธันวาคม 2550
มีจุดให้บริการทั้งในสาขาธนาคารและสำนักงานแลกเปลี่ยนเงินต่างประเทศ รวม 65 จุด
โดยอยู่ในพื้นที่เขตกรุงเทพ 32 จุด และต่างจังหวัด 33 จุด

4.2 ผลิตภัณฑ์ตั๋วแลกเงิน / หุ้นกู้ระยะสั้น

ในปี 2549 ธปท.อนุญาตให้ธนาคารพาณิชย์ออกตั๋วแลกเงิน เพื่อกู้ยืมเงินจากประชาชนได้
โดยมีวัตถุประสงค์เพื่อเพิ่มช่องทางการระดมเงินของธนาคารพาณิชย์
และเพิ่มทางเลือกในการออมเงินให้กับประชาชน ดังนั้น
ธนาคารธนชาตจึงได้ออกผลิตภัณฑ์ตั๋วแลกเงินเสนอขายให้กับลูกค้าของธนาคารธนชาตในเดือนพฤศจิกายน
2549 โดยธนาคารธนชาตให้บริการผลิตภัณฑ์ตั๋วแลกเงินกับกลุ่มลูกค้า บุคคลธรรมดา และนิติบุคคล
ยกเว้น สถาบันการเงินและผู้มีถิ่นฐานนอกประเทศ โดยผ่านช่องทางสาขาของธนาคารธนชาต
โดยในระยะแรกธนาคารธนชาต ให้บริการที่สำนักงานใหญ่ และสาขาย่อยเอ็มบีเค ทาวเวอร์
และในปี 2550
ธนาคารธนชาตได้ขยายการให้บริการผลิตภัณฑ์ตั๋วแลกเงินไปยังสาขาธนาคารทุกสาขาทั่วประเทศ
เพื่อให้ลูกค้าของธนาคารธนชาตได้รับความสะดวกและเพิ่มการบริการให้ครอบคลุมทั่วถึงยิ่งขึ้น

นอกจากนี้
การให้บริการผลิตภัณฑ์ตั๋วแลกเงินถือเป็นหนึ่งมาตราการในการเตรียมความพร้อมของธนาคารธนชาต
ก่อนที่ พ.ร.บ.สถาบันคุ้มครองเงินฝากจะมีผลบังคับใช้
ซึ่งผลจากการออกผลิตภัณฑ์ตั๋วแลกเงินของธนาคารธนชาตได้รับการตอบรับและความเชื่อถือจากลูกค้าของธนาคารธนชาตเป็นอย่างดี
สะท้อนถึงความมั่นคงและความเชื่อถือของลูกค้าที่มีต่อธนาคารธนชาต

กลุ่มลูกค้าเป้าหมาย

กลุ่มลูกค้าเป้าหมายเป็นกลุ่มลูกค้าเงินฝากทั้งบุคคลธรรมดาและนิติบุคคล ที่มีความรู้ ความเข้าใจ
มีประสบการณ์ในการลงทุนในตราสารหนี้
และสามารถรับความเสี่ยงด้านเครดิตของธนาคารธนชาตผู้ออกตราสารได้ในระดับหนึ่ง

กลยุทธ์การแข่งขัน

เนื่องจากตั๋วแลกเงินและหุ้นกู้ระยะสั้นที่ออกโดยธนาคารพาณิชย์
ผู้ถือตราสารดังกล่าวจะมีสถานะเป็นเจ้าหนี้
ซึ่งจะไม่ได้รับการค้ำประกันเงินต้นและดอกเบี้ยจากกองทุนเพื่อการฟื้นฟูและพัฒนาระบบสถาบันการเงิน
เพื่อชดเชยความเสี่ยงที่เกิดขึ้นจากเครดิตของธนาคารผู้ออกตราสาร
อัตราผลตอบแทนของตั๋วแลกเงินและหุ้นกู้ระยะสั้น
จะกำหนดให้สูงกว่าอัตราดอกเบี้ยเงินฝากประจำในช่วงระยะเวลาเดียวกัน
ในขณะเดียวกันธนาคารธนชาตให้ความสำคัญกับการพัฒนาประสิทธิภาพและความรวดเร็วในการให้บริการ
เน้นนำเสนอผลิตภัณฑ์และบริการที่สนองกับความต้องการของลูกค้า ปัจจุบัน
ธนาคารธนชาตมีนโยบายที่จะพัฒนาผลิตภัณฑ์ให้มีความหลากหลาย โดยการเพิ่ม Feature ใหม่ๆ
ควบคู่ไปกับการพัฒนาระบบเทคโนโลยีให้ทันสมัยมากยิ่งขึ้น

4.3 บริการงานผู้แทนผู้ถือหุ้นกู้

งานผู้แทนผู้ถือหุ้นกู้ มีหน้าที่หลักในการดูแลและปกป้องสิทธิของผู้ถือหุ้นกู้ทั้งปวง
ตามที่กำหนดไว้ในข้อกำหนดสิทธิและหน้าที่ของการออกหุ้นกู้ชุดนั้น ๆ
และตามประกาศของสำนักงานคณะกรรมการกำกับหลักทรัพย์และตลาดหลักทรัพย์ “ก.ล.ต.”
โดยธนาคารธนชาตพร้อมที่จะให้บริการตัวกลางในการติดตาม
ตรวจสอบการดำเนินการตามสัญญาของผู้ออกหุ้นกู้
พร้อมทั้งดูแลทรัพย์สินที่ผู้ออกหุ้นกู้นำมาเป็นหลักประกันให้กับผู้ถือหุ้นกู้

นโยบายและลักษณะการตลาด

ธนาคารธนชาตได้เริ่มประกอบธุรกิจการให้บริการงานผู้แทนผู้ถือหุ้นกู้ (Bondholders’
Representative) ประมาณปลายปี 2548 โดยรับโอนธุรกิจดังกล่าวมาจาก บริษัทเงินทุน ธนชาติ
จำกัด (มหาชน) ซึ่งในปัจจุบันได้เปลี่ยนชื่อเป็น บริษัท ทุนธนชาต จำกัด (มหาชน)
โดยธนาคารธนชาตเสนอบริการทั้งผ่านผู้ออกตราสารโดยตรง
และร่วมกับที่ปรึกษาทางการเงินในการเสนอบริการร่วมกัน
ซึ่งที่ผ่านมาธนาคารธนชาตได้รับความไว้วางใจจากลูกค้าพอสมควร

กลยุทธ์การแข่งขัน

เพื่อให้สอดคล้องกับภาวะตลาดการแข่งขันในปัจจุบัน ธนาคารธนชาตจึงมุ่งเน้นการให้บริการที่สะดวก
รวดเร็ว และอัตราค่าธรรมเนียมที่แข่งขันได้

ปัจจัยที่มีผลกระทบต่อโอกาสหรือข้อจำกัดในการประกอบธุรกิจ

จากปัญหาเสถียรภาพทางการเมือง ราคาน้ำมันที่ปรับเพิ่มสูงขึ้น การแข็งค่าของเงินบาท
ความผันผวนในระบบการเงินโลก รวมถึงการขาดความเชื่อมั่นของทั้งผู้บริโภคและนักลงทุน
ส่งผลให้เศรษฐกิจไทยในปี 2550 ขยายตัวในอัตราที่ชะลอตัวลงจากปีก่อน
ซึ่งส่งผลกระทบให้เงินให้สินเชื่อและเงินฝากของธนาคารพาณิชย์ขยายตัวลดลงเช่นกัน

โดยในปี 2550 เงินให้สินเชื่อภาคเอกชนของสถาบันการเงินขยายตัวเพียง 4.0% ลดลงจาก 4.2%
ในปี 2549 ทั้งนี้เป็นผลมาจากการชะลอตัวของอุปสงค์ภายในประเทศ
ทั้งด้านการลงทุนและการบริโภคภาคเอกชน ประกอบกับสถาบันการเงินต่างๆ
มีความเข้มงวดในการปล่อยสินเชื่อมากขึ้น เพื่อป้องกันการเพิ่มขึ้นของ หนี้ที่ไม่ก่อให้เกิดรายได้

สินเชื่อเช่าซื้อของระบบธนาคารพาณิชย์ ในปี 2550 ได้รับผลกระทบจากภาวะเศรษฐกิจที่ชะลอตัว
และราคาน้ำมันที่ปรับเพิ่มสูงขึ้นเช่นเดียวกัน
ส่งผลให้ความต้องการซื้อรถยนต์และรถจักรยานยนต์ลดลง
ส่งผลให้สินเชื่อเช่าซื้อของระบบธนาคารพาณิชย์ ในปี 2550 ขยายตัว 40.7%
ซึ่งลดลงจากที่ขยายตัวถึง 87.3% ในปี 2549

นอกจากปัจจัยด้านเศรษฐกิจและการเมืองแล้ว
การเปลี่ยนแปลงกฎเกณฑ์ทางการบางประเด็นถือเป็นอุปสรรคในการประกอบธุรกิจธนาคารพาณิชย์ในระยะสั้น
แต่จะส่งผลให้เกิดความแข็งแกร่งทางการเงิน
และความเป็นมาตรฐานสากลของระบบธนาคารพาณิชย์ไทยในระยะยาว ไม่ว่าจะเป็น การกำหนดใช้
Consolidated Supervision, BASEL II, มาตรฐานการบัญชีสากล ฉบับที่ 39 (IAS 39),
พระราชบัญญัติสถาบันคุ้มครองเงินฝาก ซึ่งมีผลต่อกรอบการดำเนินธุรกิจ
รวมถึงการตั้งสำรองของธนาคารพาณิชย์ เป็นต้น

อย่างไรก็ตาม กฎเกณฑ์ที่ทางการนำมาประกาศใช้บังคับกับธนาคารพาณิชย์
แต่มิได้มีผลบังคับใช้กับสถาบันการเงินประเภทอื่นๆ
ถือเป็นอุปสรรคที่สำคัญในการประกอบธุรกิจธนาคารพาณิชย์
เนื่องจากทำให้ความสามารถในการแข่งขันของธนาคารพาณิชย์ลดลง
โดยในปัจจุบันมีสถาบันการเงินหลายประเภทที่ให้บริการทางการเงินใกล้เคียงกับธนาคารพาณิชย์แต่ไม่ได้จดทะเบียนเป็นธนาคารพาณิชย์
เช่น Non-bank ต่างๆ ซึ่งบริษัทต่างๆ เหล่านี้จะสามารถทำธุรกรรมการเงินบางอย่างได้
ขณะที่ธนาคารพาณิชย์ไม่สามารถทำได้ เนื่องจากติดเงื่อนไขของทางการ เช่น
การที่ธนาคารพาณิชย์ถูกควบคุมระดับของเงินกองทุนทำให้ธนาคารพาณิชย์มีความยืดหยุ่นในการปล่อยสินเชื่อได้น้อยกว่า
บริษัทแฟคตอริ่ง ซึ่งไม่โดนควบคุมในเรื่องระดับของเงินกองทุน หรือหลักเกณฑ์ BIS
ที่ธนาคารธนชาตถือปฏิบัตินั้น

อย่างไรก็ดี ตาม พรบ.ธุรกิจสถาบันการเงิน พ.ศ. 2551
มีข้อกำหนดให้การประกอบธุรกิจที่มีลักษณะเป็นการระดมเงินทุนจากประชาชนหรือการให้สินเชื่อ
หรือประกอบธุรกิจทางการเงินอื่นใด หากธุรกิจนั้นมีผลกระทบต่อระบบเศรษฐกิจของประเทศโดยรวม
และมิได้มีกฎหมายที่ควบคุมการประกอบธุรกิจดังกล่าวเป็นการเฉพาะ ธปท.
อาจเสนอให้มีการตรากฎหมาย เพื่อกำหนดให้การประกอบธุรกิจประเภทนั้นอยู่ภายใต้บังคับของ
พรบ.ฉบับนี้ ทั้งหมดหรือบางส่วนได้ ซึ่งจะทำให้ Non-bank ที่เข้าเงื่อนไขดังกล่าว
อาจอยู่ภายใต้การควบคุมของ ธปท. ได้

ในส่วนของปัจจัยที่เกื้อหนุนการดำเนินธุรกิจธนาคารพาณิชย์ในปี 2550 มีปัจจัยที่สำคัญ ดังนี้

1.  สถานการณ์ทางการเมืองที่เริ่มคลี่คลายในช่วงปลายปี 2550
    ซึ่งส่งผลให้บรรยากาศในการลงทุนภายในประเทศดีขึ้น โดยความต้องการสินเชื่อโดยรวม
    ในช่วงไตรมาส 4 ปรับตัวดีขึ้น ทั้งจากความต้องการสินเชื่อของภาคธุรกิจและภาคครัวเรือน

2.  การเร่งเบิกจ่ายงบประมาณภาครัฐ และระดับราคาสินค้าเกษตรที่ปรับเพิ่มสูงขึ้น
    ช่วยพยุงให้เศรษฐกิจไทยยังคงขยายตัว แม้ว่าอาจชะลอตัวจากปีก่อนก็ตาม

3.  การอนุญาตให้ธนาคารพาณิชย์สามารถทำธุรกรรมทางการเงินได้หลากหลายมากขึ้น เช่น

    -   การผ่อนคลายระเบียบการฝากเงินและการโอนเงินตราต่างประเทศ
        ทำให้ธนาคารพาณิชย์สามารถรับฝากเงินในรูปของเงินตราต่างประเทศได้

    -   การอนุญาตให้ธนาคารพาณิชย์สามารถออกตั๋วแลกเงิน
        ซึ่งช่วยลดต้นทุนทางการเงินให้กับธนาคารพาณิชย์
        และเป็นการเพิ่มช่องทางในการลงทุนให้กับผู้ออม เป็นต้น

        4. การเข้ามาร่วมทุนของนักลงทุนต่างชาติในธนาคารพาณิชย์ไทย
        ซึ่งเป็นการช่วยเพิ่มความแข็งแกร่งทางการเงิน
        และเพิ่มศักยภาพในการแข่งขันให้กับสถาบันการเงินไทย จากการถ่ายทอดเทคโนโลยี
        ผลิตภัณฑ์ และบริการทางการเงิน เพื่อรองรับการเปิดเสรีทางการเงินในอนาคต

        สภาพการแข่งขันในอุตสาหกรรม

ในช่วงปี 2550 มีธนาคารพาณิชย์ยกระดับเพิ่มขึ้นจำนวน 2 แห่ง ได้แก่ ธนาคารไทยเครดิต
เพื่อรายย่อย จำกัด (มหาชน) และธนาคาร เอ ไอ จี เพื่อรายย่อย จำกัด (มหาชน)
ขณะที่ธนาคาร จีอี มันนี่ เพื่อรายย่อย ได้ขอคืนใบอนุญาต ส่งผลให้ ณ สิ้นปี 2550
มีธนาคารพาณิชย์จดทะเบียนในประเทศไทยทั้งสิ้น 18 แห่ง เพิ่มขึ้นจากสิ้นปี 2549 จำนวน 1 แห่ง
ขณะที่จำนวนสาขาธนาคารต่างประเทศอีกจำนวน 16 แห่ง ลดลงจากปี 2549 จำนวน 1 แห่ง
ได้แก่ The Bank of Nova Scotia (BNS)
จากการคืนใบอนุญาตการประกอบธุรกิจจากการเข้าถือหุ้นในธนาคารธนชาต

ยอดเงินรับฝาก (หักส่วนลดจ่ายรอตัดบัญชี) ของธนาคารพาณิชย์รวมทั้งระบบเท่ากับ 6,505,148
ล้านบาท แยกเป็นสัดส่วนของธนาคารพาณิชย์จดทะเบียนในประเทศไทยจำนวน 5,964,657
ล้านบาท หรือคิดเป็น 91.7% จากยอดเงินรับฝาก
และเป็นยอดเงินรับฝากของสาขาธนาคารต่างประเทศอีกจำนวน 540,491 ล้านบาท หรือคิดเป็น
8.3% จากยอดเงินรับฝาก

ในส่วนของเงินให้สินเชื่อสุทธิของธนาคารพาณิชย์รวมทั้งระบบเท่ากับ 5,757,837 ล้านบาท
เป็นยอดเงินให้สินเชื่อสุทธิของธนาคารพาณิชย์จดทะเบียนในประเทศไทยจำนวน 5,233,926
ล้านบาท หรือคิดเป็น 90.9%
จากยอดเงินให้สินเชื่อสุทธิและเป็นยอดเงินให้สินเชื่อสุทธิของสาขาธนาคารต่างประเทศอีกจำนวน
523,912 ล้านบาท หรือคิดเป็น 9.1% จากยอดเงินให้สินเชื่อสุทธิ

ทั้งนี้ การแข่งขันในระบบการเงินปัจจุบัน จำเป็นต้องพิจารณารวมถึง
สถาบันการเงินที่มิใช่ธนาคารพาณิชย์ ตลาดเงินและตลาดทุน ธนาคารเฉพาะกิจของภาครัฐ
ซึ่งมีบทบาทต่อระบบเศรษฐกิจมากขึ้น
อันเป็นผลมาจากการเปลี่ยนแปลงกฎเกณฑ์ทางการให้มีความยืดหยุ่นและรองรับการเปิดการค้าเสรีทางการเงินที่จะเกิดขึ้นในอนาคต

จากภาวะการแข่งขันที่สูงขึ้น
ทำให้ธนาคารพาณิชย์ต่างเร่งพัฒนาผลิตภัณฑ์ทางการเงินให้มีความหลากหลาย
เพิ่มช่องทางในการให้บริการ และพัฒนาเทคโนโลยี เพื่ออำนวยความสะดวกให้กับลูกค้า
นอกเหนือจากการแข่งขันทางด้านราคา
หรืออัตราดอกเบี้ยซึ่งเป็นกลยุทธ์หลักในการแข่งขันของธนาคารพาณิชย์
อีกทั้งธนาคารพาณิชย์หลายแห่งได้มีการมุ่งเน้นการสร้างภาพลักษณ์องค์กรมากขึ้น
ด้วยการโฆษณาประชาสัมพันธ์ การเพิ่มโครงการด้านความรับผิดชอบต่อสังคมและสิ่งแวดล้อม (CSR)
เป็นต้น

ในปี 2550 เงินฝากของสถาบันการเงินไทยขยายตัวเพียง 1.1% จากระยะเดียวกันปีก่อน
ซึ่งถือเป็นอัตราการขยายตัวที่ชะลอตัวลงอย่างมาก
ส่วนหนึ่งเป็นผลมาจากภาวะเศรษฐกิจที่ชะลอตัวลง ประกอบกับธนาคารพาณิชย์ต่างๆ
มีการออกตั๋วแลกเงิน เป็นจำนวนมาก เพื่อเป็นการลดต้นทุนทางการเงินของธนาคารพาณิชย์
และเป็นการเพิ่มผลิตภัณฑ์ทางการเงินรองรับ ผู้ออมที่มีความเข้าใจในผลิตภัณฑ์ทางการเงินเพิ่มขึ้น
ทั้งนี้หากพิจารณารวมตั๋วแลกเงิน กับเงินฝากของสถาบันการเงินไทย จะพบว่า ขยายตัวเพิ่มขึ้น
7.2% จากปี 2549

ในส่วนของการแข่งขันด้านการปล่อยสินเชื่อของระบบธนาคารพาณิชย์
เป็นการแข่งขันทั้งด้านอัตราดอกเบี้ยและด้านบริการเป็นสำคัญ โดยในปี 2550
เงินให้สินเชื่อภาคเอกชนของสถาบันรับฝากเงินขยายตัวเพียง 4.0% จากระยะเดียวกันปีก่อน
ชะลอตัวจากปีก่อนเล็กน้อย โดยเป็นการลดลงของสินเชื่อที่ให้แก่ภาคธุรกิจ เพื่อการลงทุนเป็นสำคัญ
ขณะที่สินเชื่อที่ให้แก่ภาคครัวเรือนขยายตัวในอัตราที่ค่อนข้างต่ำ
สอดคล้องกับภาวะเศรษฐกิจที่ชะลอตัวลง ประกอบกับบริษัทเอกชนต่างๆ ที่มีศักยภาพในการออกหุ้นกู้
ได้เปลี่ยนวิธีการระดมเงินทุนจากการกู้จากธนาคารพาณิชย์ เป็นการออกหุ้นกู้
เพื่อระดมทุนจากประชาชนโดยตรง ซึ่งมีต้นทุนทางการเงินที่ต่ำกว่า

อย่างไรก็ดี ในช่วงไตรมาสสุดท้ายของปี การลงทุนภาคเอกชนเริ่มปรับตัวดีขึ้น
ส่งผลให้สินเชื่อที่ให้แก่ภาคธุรกิจขยายตัวดีขึ้น เช่นกัน

ในส่วนของอัตราดอกเบี้ยในปี 2550 นั้น ธนาคารพาณิชย์ต่างๆ
ได้มีการปรับลดอัตราดอกเบี้ยเงินฝากและเงินให้สินเชื่อลง
ตามทิศทางอัตราดอกเบี้ยนโยบายที่ปรับลดลงในครึ่งปีแรก

โดย ธปท.ได้ปรับลดอัตราดอกเบี้ยนโยบายลงถึง 1.75% ในครึ่งปีแรกมาอยู่ที่ 3.25%
ขณะที่อัตราดอกเบี้ยเงินฝากประจำ 1 ปี ปรับลดลงถึง 1.75-2.625% จากสิ้นปี 2549 มาอยู่ที่
2.25-2.375% ณ สิ้นปี 2550 เนื่องจากสภาพคล่องในระบบธนาคารพาณิชย์ที่ยังคงอยู่ในระดับสูง

ขณะที่อัตราดอกเบี้ยเงินให้สินเชื่อมีการปรับลดลงเพียง 0.875% จากสิ้นปี 2549 มาอยู่ที่ 6.875%
ณ สิ้นปี 2550 ส่วนหนึ่งเป็นผลมาจากความเสี่ยงด้านเศรษฐกิจและธุรกิจที่ยังคงอยู่ในระดับสูง

ส่งผลให้ส่วนต่างอัตราดอกเบี้ยเงินฝากและเงินให้สินเชื่อปรับเพิ่มจาก 3.75% มาอยู่ที่
4.5-4.625%

ขนาดของธนาคารธนชาตเมื่อเทียบกับคู่แข่ง

ในปี 2550 ธนาคารธนชาตมีสินทรัพย์ทั้งสิ้น 291,098 ล้านบาท เพิ่มขึ้นจากปีก่อน 33,662
ล้านบาท หรือคิดเป็น 13.1% โดยธนาคารธนชาต มีขนาดสินทรัพย์เป็นอันดับที่ 8
จากจำนวนธนาคารพาณิชย์จดทะเบียนในประเทศไทยทั้งสิ้น 18 แห่ง

ขณะที่ธนาคารธนชาตมีส่วนแบ่งทางการตลาดด้านเงินฝากรวมกับเงินกู้ระยะสั้นคิดเป็น 4.17%
ของยอดเงินฝากในระบบธนาคารพาณิชย์ โดยมียอดเงินฝากทั้งสิ้น 191,546 ล้านบาท เป็นอันดับที่
8 จากจำนวนธนาคารพาณิชย์จดทะเบียนในประเทศไทย

ด้านเงินให้สินเชื่อ ธนาคารธนชาตมีส่วนแบ่งทางการตลาดด้านเงินให้สินเชื่อคิดเป็น 4.32%
ของยอดเงินให้สินเชื่อในระบบธนาคารพาณิชย์ หรือเป็นอันดับที่ 8
จากจำนวนธนาคารพาณิชย์จดทะเบียนในประเทศไทย

แนวโน้มการแข่งขันในอนาคต

จากสถานการณ์ทางการเมืองและภาวะเศรษฐกิจในปี 2551 ที่คาดว่าจะปรับตัวดีขึ้น
ประกอบกับมาตรการกระตุ้นเศรษฐกิจของภาครัฐ
ไม่ว่าจะเป็นการใช้จ่ายภาครัฐในโครงการเมกะโปรเจกต์ต่างๆ การลดภาษีเพื่อช่วยผู้บริโภค
และผู้ประกอบการ SMEs
การลดค่าธรรมเนียมการจดทะเบียนการโอนและค่าจดทะเบียนการจำนองอสังหาริมทรัพย์
การพัฒนารถยนต์เพื่อใช้กับพลังงานทางเลือก รวมถึงมาตรการต่างๆ ของรัฐ
ที่ช่วยกระตุ้นให้ผู้บริโภคหันมาใช้รถยนต์ประหยัดพลังงานมากขึ้น

ปัจจัยต่างๆ เหล่านี้ ส่งผลให้การดำเนินธุรกิจของสถาบันการเงินในปี 2551
มีแนวโน้มที่จะปรับตัวดีขึ้นจากปี 2550 ทั้งด้านเงินฝากและเงินให้สินเชื่อ

โดยแนวโน้มเงินฝากในปี 2551 คาดว่าจะปรับเพิ่มสูงขึ้น
แต่รูปแบบในการฝากเงินหรือรูปแบบการลงทุนของผู้ออมเงินจะเปลี่ยนแปลงไป
โดยตั๋วแลกเงินและกองทุนรวมที่มีลักษณะคล้ายเงินฝาก ซึ่งมีความเสี่ยงไม่สูงมากนัก
จะได้รับความนิยมมากขึ้น

ขณะที่แนวโน้มการปล่อยสินเชื่อในปี 2551 คาดว่าจะปรับตัวดีขึ้นเช่นกัน
ทั้งสินเชื่อภาคธุรกิจและครัวเรือน ซึ่งรวมไปถึงสินเชื่ออสังหาริมทรัพย์ และสินเชื่อเช่าซื้อ
โดยธนาคารพาณิชย์รัฐ และธนาคารเฉพาะกิจจะเพิ่มบทบาทในการปล่อยสินเชื่อมากขึ้น
ตามนโยบายการกระตุ้นเศรษฐกิจของภาครัฐ

อย่างไรก็ดี ความเสี่ยงด้านเศรษฐกิจและการดำเนินธุรกิจยังคงมีอยู่
ทั้งจากความผันผวนของตลาดเงินและตลาดทุนโลก ค่าเงินบาทที่แข็งค่าขึ้น
อัตราเงินเฟ้อที่ยังคงเร่งตัวสูง
ส่งผลกระทบโดยตรงต่อภาคอุตสาหกรรมที่ผลิตเพื่อการส่งออกเป็นหลัก
ทำให้ธนาคารพาณิชย์ยังคงเข้มงวดในมาตรฐานการปล่อยสินเชื่อ
รวมถึงรักษาส่วนต่างระหว่างอัตราดอกเบี้ยเงินฝากและเงินให้สินเชื่อไว้

นอกจากนี้ ธนาคารพาณิชย์ต่างๆ ยังคงมุ่งเน้นการสร้างความเชื่อมั่นให้กับลูกค้า
ผ่านการโฆษณาประชาสัมพันธ์ เพื่อรองรับ พระราชบัญญัติสถาบันคุ้มครองเงินฝาก
ซึ่งจะมีผลบังคับใช้ในปี 2551 รวมถึงการสร้างความเชื่อมั่นให้กับผู้ถือหุ้น และสังคม
ด้วยการมุ่งเน้นด้านธรรมาภิบาล และ
โครงการด้านความรับผิดชอบต่อสังคมและสิ่งแวดล้อมให้มากยิ่งขึ้น

การจัดหาผลิตภัณฑ์หรือบริการ

แหล่งที่มาของเงินทุน

แหล่งที่มาของเงินทุนของธนาคารธนชาต นอกจากจะได้จากเงินกองทุน ซึ่งได้แก่
ทุนที่ออกและเรียกชำระแล้ว ซึ่งในปี 2550 มีจำนวน 17,346 ล้านบาท
สำรองตามกฎหมายและกำไรสะสมแล้ว
แหล่งเงินทุนที่สำคัญของธนาคารธนชาตยังได้จากแหล่งที่มาที่สำคัญอีก 2 แห่ง คือ

1. เงินฝาก ณ สิ้นปี 2550 มีจำนวน 191,546 ล้านบาท ลดลงจาก 198,981 ล้านบาท ณ สิ้นปี
2549

2. เงินกู้ยืม จำนวน 68,438 ล้านบาท แบ่งเป็นแหล่งเงินทุนที่ได้จากเงินกู้ยืมระยะสั้นจำนวน
58,548 ล้านบาท ส่วนใหญ่เป็นการเพิ่มขึ้นจากตั๋วแลกเงินระยะสั้น
เนื่องจากธนาคารธนชาตเพิ่มช่องทางในการออมเงินให้ลูกค้าด้วยการออกตั๋วแลกเงินระยะสั้น
และเงินกู้ยืมระยะยาวจำนวน 9,890 ล้านบาท
โดยระหว่างปีเงินกู้ยืมระยะยาวเดิมบางส่วนมีระยะเวลาใกล้ครบกำหนดไม่ถึง 1 ปี
จึงได้เปลี่ยนการบันทึกรายการมาเป็นเงินกู้ยืมระยะสั้น ซึ่งเป็นการปฏิบัติตามมาตรฐานบัญชีทั่วไป

ตารางแสดงแหล่งที่มาของเงินทุนที่สำคัญ

(หน่วย : ล้านบาท)

+------------------------+----------+----------+----------+----------+
| แหล่งที่มาของเงินทุน        | ปี 2550   | ปี 2549   | เปลี่ยน    |          |
|                        |          |          | แปลงจากปี |          |
|                        |          |          | 2549     |          |
+------------------------+----------+----------+----------+----------+
|                        |          |          | ล้านบาท   | ร้อยละ    |
+------------------------+----------+----------+----------+----------+
| เงินกองทุน               | 23,661   | 19,561   | 4,100    | 21.0     |
+------------------------+----------+----------+----------+----------+
| เงินฝาก                 | 191,546  | 198,981  | (7,435)  | (3.7)    |
+------------------------+----------+----------+----------+----------+
| เงินกู้ยืม                 | 58,548   | 15,525   | 43,023   | 277.1    |
|                        |          |          |          |          |
| - เงินกู้ยืมระยะสั้น         | 9,890    | 17,079   | (7,189)  | (42.1)   |
|                        |          |          |          |          |
| - เงินกู้ยืมระยะยาว        | 68,438   | 32,603   | 35,835   | 109.9    |
|                        |          |          |          |          |
| รวมเงินกู้ยืม              |          |          |          |          |
+------------------------+----------+----------+----------+----------+
| รวมแหล่งที่มาของเงินทุน     | 283,646  | 251,146  | 32,500   | 12.9     |
+------------------------+----------+----------+----------+----------+

การจัดหาเงินทุน หรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

ณ สิ้นปี 2550 ธนาคารธนชาตได้ให้กู้ยืมแก่บริษัทใหญ่ บริษัทย่อย
และบริษัทที่เกี่ยวข้องกันเฉพาะในกลุ่มธนชาต ดังนี้

1. ผู้ถือหุ้นรายใหญ่ (บริษัท ทุนธนชาต จำกัด (มหาชน))

จากการที่ บริษัทฯ และธนาคารธนชาต
ร่วมกันประกาศแผนปรับโครงสร้างการประกอบธุรกิจฯบริษัทฯ จึงมีข้อจำกัดในการจัดหาแหล่งเงินทุน
เนื่องจากได้มีการโอนเงินรับฝากทั้งหมดมายังธนาคารธนชาต ตั้งแต่ปี 2549
ในขณะที่ยังมียอดเงินให้สินเชื่อเช่าซื้อเดิมที่คงค้างส่วนที่เหลือไว้ที่ บริษัทฯ
ซึ่งบริษัทจะทยอยได้รับชำระคืนเป็นงวดๆ ตามสัญญาอยู่ ดังนั้น ธนาคารธนชาตจึงต้องให้
บริษัทฯกู้ยืมเงิน เพื่อชดเชยข้อจำกัดในการหาแหล่งเงินทุนดังกล่าว

ทั้งนี้ในปี 2550 ที่ผ่านมา บริษัทฯ ได้มีการทยอยชำระคืนเงินกู้ให้แก่ธนาคารธนชาตทำให้ ณ สิ้นปี
2550 มียอดเงินกู้คงค้างจำนวน 12,500 ล้านบาท ลดลงจาก 39,600 ล้านบาท ในปี 2549

2. บริษัท ธนชาตกรุ๊ป ลีสซิ่ง จำกัด (บริษัทย่อยของธนาคารธนชาต)

ธนาคารธนชาตให้กู้ยืมแก่บริษัทฯ
เพื่อใช้ในการให้เช่าซื้อรถยนต์ทุกประเภทตามนโยบายธุรกิจของกลุ่มธนชาต โดย ณ สิ้นปี 2550
มียอดเงินกู้คงค้างจำนวน 4,000 ล้านบาท เพิ่มขึ้นจาก 2,000 ล้านบาท ในปี 2549

3. บริษัท ธนชาตลีสซิ่ง 2000 จำกัด (บริษัทย่อยของธนาคารธนชาต)

ธนาคารธนชาตให้กู้ยืมแก่บริษัทฯ เพื่อใช้ในการให้เช่าซื้อรถยนต์เพื่อการพาณิชย์ทุกประเภท
และรถยนต์นั่งส่วนบุคคลไม่เกิน 7 คน รวมทั้งรถจักรยานยนต์ ตามการอนุญาตจาก ธปท. เมื่อวันที่
5 กรกฎาคม 2550 โดยอนุญาตให้บริษัทฯ ประกอบธุรกิจให้เช่าซื้อรถจักรยานยนต์แทนบริษัท
ธนชาตกรุ๊ป ลีสซิ่ง จำกัด และสิ้นปี 2550 มียอดเงินกู้คงค้างจำนวน 294 ล้านบาท

4. บริษัท บริหารสินทรัพย์ เอ็น เอฟ เอส จำกัด (บริษัทย่อยของ บมจ.ทุนธนชาต)

ธนาคารธนชาตให้กู้ยืมแก่บริษัทฯเป็นการให้กู้ยืมเพื่อใช้ในการรับซื้อสินทรัพย์ด้อยคุณภาพของกลุ่ม
ธนชาตมาบริหาร โดย ณ สิ้นปี 2550 มียอดเงินกู้คงค้างจำนวน 4,250 ล้านบาท ลดลงจาก
8,300 ล้านบาท ในปี 2549

โดยยอดเงินกู้ยืมคงค้างแก่กลุ่มธนชาตดังกล่าว เป็นจำนวนทั้งสิ้น 21,044 ล้านบาท คิดเป็นร้อยละ
9.4 ของยอดเงินให้กู้ยืมทั้งหมด ณ สิ้นปี 2550 และเป็นการให้กู้ยืมเงินภายใต้การอนุญาตจาก
ธปท.

ความสามารถในการดำรงเงินกองทุน

ธนาคารธนชาตมีนโยบายที่จะดำรงอัตราส่วนเงินกองทุนต่อสินทรัพย์เสี่ยงให้เพียงพอที่จะรองรับความเสี่ยงในการดำเนินธุรกิจและความผันผวนที่อาจจะเกิดขึ้นจากปัจจัยต่างๆ
รวมทั้งยังมีนโยบายที่จะดำรงอัตราเงินกองทุนต่อสินทรัพย์เสี่ยงให้สูงกว่าเกณฑ์ที่ ธปท. กำหนด โดย
ธปท.
ได้กำหนดให้ธนาคารพาณิชย์ต้องดำรงอัตราส่วนเงินกองทุนทั้งหมดต่อสินทรัพย์เสี่ยงไม่ต่ำกว่าร้อยละ
8.5 โดยมีอัตราส่วนเงินกอง ทุน ขั้นที่ 1
ต่อสินทรัพย์เสี่ยงหลังจัดสรรกำไรของธนาคารธนชาตไม่ต่ำกว่าร้อยละ 4.25

ทั้งนี้ ณ สิ้นปี 2550 ธนาคารธนชาตมีอัตราส่วนเงินกองทุนทั้งหมด และเงินกองทุนชั้นที่ 1
ต่อสินทรัพย์เสี่ยงคิดเป็นร้อยละ 12.00 และ 10.15 ของสินทรัพย์

สภาพคล่อง

ธนาคารธนชาตมีนโยบายการบริหารสภาพคล่องของธนาคารธนชาตให้เป็นไปอย่างเหมาะสม
โดยมีวัตถุประสงค์หลักในการดำรงสินทรัพย์สภาพคล่องให้เป็นไปตามหลักเกณฑ์ของ ธปท.
และเพื่อให้มีการบริหารสภาพคล่องและหนี้สินอย่างสมดุล
การบริหารสภาพคล่องของธนาคารธนชาตอยู่ภายใต้การดูแลของคณะกรรมการบริหารสภาพคล่องและอัตราดอกเบี้ย
ซึ่งประกอบด้วย เจ้าหน้าที่บริหารระดับสูงของธนาคารธนชาต
เพื่อทำหน้าที่ในการวางแนวทางการบริหารสินทรัพย์และหนี้สิน
กำหนดแนวทางและทบทวนนโยบายการลงทุนของธนาคารธนชาต
ภายใต้นโยบายความเสี่ยงที่ได้รับอนุมัติจากคณะกรรมการบริหาร และคณะกรรมการธนาคาร
ซึ่งคณะกรรมการบริหารสภาพคล่องและอัตราดอกเบี้ยนี้จะทำการประชุมกันทุกสัปดาห์
เพื่อพิจารณาความเสี่ยงด้านสภาพคล่อง รายได้ด้านดอกเบี้ยรับและดอกเบี้ยจ่าย
โครงสร้างของสินทรัพย์และหนี้สินทั้งระยะสั้นและระยะยาว
ผลกระทบต่อสภาพคล่องของธนาคารธนชาตอันเกิดจากสภาวะเศรษฐกิจการเงินของตลาดเงินและตลาดทุนทั้งภายในและนอกประเทศ
และกฎระเบียบต่าง ๆ ที่ทางการกำหนด รวมทั้งกำหนดนโยบายโครงสร้างอัตราดอกเบี้ย
(ทั้งคงที่และลอยตัว) ให้สัมพันธ์กับโครงสร้างเงินทุนของธนาคารธนชาต นอกจากนี้
ยังมีฝ่ายบริหารความเสี่ยงร่วมดูแลรับผิดชอบในการจัดทำ Interest Rate Gap Analysis และ
Liquidity Gap Analysis เพื่อวัดผลกระทบของอัตราดอกเบี้ยและสภาพคล่อง
และมีการกำหนดเพดานสำหรับการปล่อยสินเชื่อให้กับภาคธุรกิจต่าง ๆ
เพื่อป้องกันผลกระทบที่อาจจะเกิดขึ้นจากการดำเนินธุรกิจ

ธุรกิจหลักทรัพย์

ธุรกิจหลักทรัพย์แบ่งการดำเนินงานออกเป็น 2 ประเภทธุรกิจ ได้แก่ ธุรกิจหลักทรัพย์
และธุรกิจจัดการลงทุน

1. ธุรกิจหลักทรัพย์

ลักษณะผลิตภัณฑ์และบริการ

ดำเนินการโดยบริษัท หลักทรัพย์ ธนชาต จำกัด (มหาชน)
ซึ่งได้รับอนุญาตจากกระทรวงการคลังให้ประกอบธุรกิจหลักทรัพย์ 4 ประเภท ได้แก่
การเป็นนายหน้าซื้อขายหลักทรัพย์ การค้าหลักทรัพย์ การจัดจำหน่ายหลักทรัพย์
และการเป็นที่ปรึกษาการลงทุน นอกจากนี้ บริษัทยังดำเนินธุรกิจอื่นๆ
ที่เกี่ยวข้องและสนับสนุนธุรกิจหลักทรัพย์ ได้แก่ ธุรกิจที่ปรึกษาทางการเงิน
ธุรกิจซื้อขายสัญญาซื้อขายล่วงหน้า ธุรกิจตัวแทนสนับสนุนการขายและรับซื้อคืนหน่วยลงทุน
และธุรกิจนายทะเบียนหลักทรัพย์

ณ วันที่ 31 ธันวาคม 2550 บริษัทมีสำนักงานใหญ่ตั้งอยู่ที่ 444 อาคารเอ็มบีเค ทาวเวอร์
ถนนพญาไท แขวงวังใหม่ เขตปทุมวัน กรุงเทพมหานคร 10330 มีสำนักงานสาขาทั้งสิ้น 33 แห่ง
แบ่งเป็นสาขาที่ให้บริการเต็มรูปแบบในส่วนกรุงเทพมหานครและปริมณฑล 15 สาขา
มีจำนวนพนักงานรวมทั้งสิ้น 469 คน

ธุรกิจของบริษัทสามารถแบ่งออกได้เป็น 2 สายงานหลัก ได้แก่ สายงานธุรกิจนายหน้าค้าหลักทรัพย์
และสายงานธุรกิจวาณิชธนกิจและที่ปรึกษาการลงทุน โดยแต่ละสายงานประกอบไปด้วยธุรกิจต่างๆ
ดังต่อไปนี้

สายงานธุรกิจนายหน้าค้าหลักทรัพย์

1. ธุรกิจนายหน้าซื้อขายหลักทรัพย์

2. ธุรกิจค้าหลักทรัพย์

3. ธุรกิจซื้อขายสัญญาซื้อขายล่วงหน้า

4.  ธุรกิจตัวแทนสนับสนุนการขายและรับซื้อคืนหน่วยลงทุน

5. ธุรกิจนายทะเบียนหลักทรัพย์

สายงานธุรกิจวาณิชธนกิจและที่ปรึกษาการลงทุน

1. ธุรกิจที่ปรึกษาทางการเงินและการจัดจำหน่ายหลักทรัพย์

2.  ธุรกิจที่ปรึกษาการลงทุน

สายงานธุรกิจนายหน้าค้าหลักทรัพย์

1. ธุรกิจนายหน้าซื้อขายหลักทรัพย์

บริษัท หลักทรัพย์ ธนชาต จำกัด (มหาชน) เป็นสมาชิกตลาดหลักทรัพย์แห่งประเทศไทย หมายเลข
16 โดยให้บริการเป็นนายหน้าซื้อขายหลักทรัพย์ 3 ประเภท ได้แก่ บัญชีเงินสด (Cash)
บัญชีเงินสดแบบ Cash Balance และบัญชีให้กู้ยืมเพื่อซื้อขายหลักทรัพย์ (Credit Balance)
รวมถึงการให้บริการซื้อขายผ่านทางอินเตอร์เน็ต (Internet Trading) โดย ในปี 2550
บริษัทมีส่วนแบ่งการตลาดร้อยละ 3.49 อันดับที่ 11 ในขณะเดียวกัน
ทางด้านการให้บริการซื้อขายหลักทรัพย์ทางอินเทอร์เน็ต มีส่วนแบ่งการตลาดร้อยละ 3.52
อยู่ในอันดับ 9

ทั้งนี้
บริษัทมีฝ่ายวิเคราะห์หลักทรัพย์และฝ่ายกลยุทธ์การลงทุนเพื่อให้บริการข้อมูลและบทวิเคราะห์หลักทรัพย์แก่ลูกค้า
เพื่อใช้ประกอบการตัดสินใจในการลงทุน โดยร่วมเป็นพันธมิตรกับ BNP Paribas Securities
(Singapore) Pte Ltd. ส่งผลให้งานด้านบทวิเคราะห์ของบริษัทมีคุณภาพได้มาตรฐานสากล
เป็นที่ยอมรับของนักลงทุนรายย่อย นักลงทุนสถาบันทั้งในและต่างประเทศ
ทั้งนี้บริษัทได้นำเสนอบทวิเคราะห์ที่ครอบคลุมจำนวนหลักทรัพย์กว่า 60 หลักทรัพย์
หรือประมาณร้อยละ 70 ของมูลค่าตลาดหลักทรัพย์

2. ธุรกิจค้าหลักทรัพย์

การประกอบธุรกิจค้าหลักทรัพย์ของบริษัทเป็นการดำเนินธุรกิจเฉพาะด้านตราสารหนี้
ซึ่งมีนโยบายที่จะมุ่งเน้นการทำรายการเฉพาะในลักษณะ Matching Order
โดยบริษัทจะมีการสำรวจความต้องการของผู้ซื้อและผู้ขายก่อนทำรายการ
เพื่อป้องกันความเสี่ยงจากการเปลี่ยนแปลงของราคาที่อาจจะเกิดขึ้นได้
ทั้งนี้บริษัทเป็นสมาชิกของสมาคมตลาดตราสารหนี้ไทย (Thai Bond Market Association หรือ
ThaiBMA) ในการให้บริการเป็นตัวแทนซื้อขายตราสารหนี้ในตลาดรองที่เป็นการซื้อขายแบบ
over-the-counter (OTC) รวมทั้งเข้าร่วมประมูลพันธบัตรรัฐบาล พันธบัตรรัฐวิสาหกิจ
หรือตั๋วเงินคลัง เพื่อทำการขายให้แก่นักลงทุนต่อไป
นอกจากนี้บริษัทยังเป็นสมาชิกของตลาดหลักทรัพย์แห่งประเทศไทยในส่วนของตลาดตราสารหนี้ หรือ
Bond Electronic Exchange หรือ BEX
โดยทำหน้าที่เป็นนายหน้าในการซื้อขายตราสารหนี้ให้แก่นักลงทุนที่มีจำนวนเงินลงทุนตั้งแต่ 100,000
บาทขึ้นไป ทั้งนี้ ในปี 2550 นี้บริษัทได้รับรางวัล Best Bond Securities Firm
ซึ่งเป็นรางวัลที่มอบให้แก่สถาบันผู้ค้าตราสารหนี้ที่เป็นบริษัทหลักทรัพย์ที่ active
และมีบทบาทในตลาดตราสารหนี้ โดยพิจารณาจากมูลค่าการซื้อขาย การปฏิบัติตามข้อกำหนด
ปริมาณธุรกรรมในตลาดแรก และการเสนอราคาซื้อขายตราสารหนี้จากสมาคมตลาดตราสารหนี้ไทย
(ThaiBMA) ในงานมอบรางวัลตราสารหนี้ยอดเยี่ยมแห่งปี 2549 (ThaiBMA Best Bond Award
2006)

จากข้อมูลของสมาคมตลาดตราสารหนี้ไทยในปี 2550 บริษัทมีส่วนแบ่งตลาดอยู่ในลำดับที่ 14
หรือร้อยละ 1.13 ของมูลค่าซื้อขายรวมของสมาคมตลาดตราสารหนี้ไทย โดยผู้ประกอบการ 10
อันดับแรกยังคงเป็นธนาคารพาณิชย์

3. ธุรกิจซื้อขายสัญญาซื้อขายล่วงหน้า

บริษัทเป็นหนึ่งในสมาชิกของบริษัท ตลาดอนุพันธ์ (ประเทศไทย) จำกัด (มหาชน)
ซึ่งได้เปิดให้บริการเป็นตัวแทนซื้อขายสัญญาซื้อขายล่วงหน้าและตราสารอนุพันธ์ ตั้งแต่วันที่ 20
กรกฎาคม 2549 เป็นต้นมา
และบริษัทได้มีการพัฒนาและเพิ่มผลิตภัณฑ์ทางการลงทุนจากสินค้าตัวแรกคือ SET50 Index
Futures สู่ SET50 Index Options ในเดือนตุลาคม 2550
ซึ่งได้รับความสนใจจากลูกค้าและนักลงทุนรายใหม่ในการเข้าลงทุนซื้อขายตราสารอนุพันธ์ผ่านบริษัท

ในปี 2550 บริษัทมีปริมาณการซื้อขายตราสารอนุพันธ์เติบโตเพิ่มมากขึ้นอย่างต่อเนื่อง
โดยมีมูลค่าการซื้อขายรวมทั้งสิ้น 28,515 ล้านบาท เพิ่มมากขึ้นจากในปี 2549 ร้อยละ 21
โดยมีส่วนแบ่งทางการตลาดร้อยละ 2.02 และจำนวนบัญชีในปี 2550 มีจำนวนเพิ่มมากขึ้นร้อยละ
21 จากจำนวนบัญชีในปี 2549

4. ธุรกิจตัวแทนสนับสนุนการขายและรับซื้อคืนหน่วยลงทุนของกองทุน

บริษัทได้ดำเนินธุรกิจตัวแทนสนับสนุนการขายและรับซื้อคืนหน่วยลงทุนของกองทุน
ซึ่งให้บริการเป็นตัวแทนสนับสนุนการขายและให้ข้อมูลกองทุนรวมของบริษัทหลักทรัพย์จัดการกองทุนต่างๆที่บริษัทเป็นตัวแทนแก่เจ้าหน้าที่การตลาด
และลูกค้าทั่วไป  รวมถึงการประสานงานเรื่องสัญญา ผลตอบแทน โปรโมชั่น
รวมถึงการสัมมนาเกี่ยวกับการลงทุนในกองทุนรวมประเภทต่างๆ
อีกทั้งพัฒนาช่องทางในการสนับสนุนการขายสำหรับเจ้าหน้าที่การตลาดและทีมขายผ่านระบบ Mutual
Fund Online

5. ธุรกิจนายทะเบียนหลักทรัพย์

บริษัทได้จัดตั้งหน่วยงานนายทะเบียนหลักทรัพย์ ซึ่งให้บริการงานใน 2 ลักษณะ คือ

1. งานบริการให้แก่ผู้ออกหลักทรัพย์ เช่น การจัดทำรายการเกี่ยวกับการโอน การจำนำ
อายัดหลักทรัพย์ การจัดสรรหลักทรัพย์ แจ้งยอดการจัดสรร จ่ายเงินปันผล ดอกเบี้ยแก่ผู้ถือหลักทรัพย์
คำนวณภาษี เงินปันผล ดอกเบี้ยหักณ ที่จ่าย การจัดทำรายงานต่าง ๆ ตามที่ผู้ออกหลักทรัพย์ร้องขอ
เป็นต้น

2.  งานบริการให้แก่ผู้ถือหลักทรัพย์ เช่น งานด้านทะเบียนผู้ถือหลักทรัพย์ การเปลี่ยนแปลง
    ข้อมูลผู้ถือหลักทรัพย์ การโอนหลักทรัพย์ การออกใบหลักทรัพย์ใหม่
    การจัดพิมพ์และส่งเอกสารให้แก่ผู้ถือหลักทรัพย์ เป็นต้น

สายงานธุรกิจวาณิชธนกิจและที่ปรึกษาการลงทุน

1. ธุรกิจที่ปรึกษาทางการเงินและการจัดจำหน่ายหลักทรัพย์

บริษัทมุ่งเน้นการเป็นที่ปรึกษาทางการเงิน
ในการออกและเสนอขายหลักทรัพย์ของบริษัทมหาชนที่ต้องการระดมทุนทั้งตราสารทุนและตราสารหนี้
อย่างไรก็ตามบริษัทยังให้ความสำคัญกับการให้บริการแก่ลูกค้าในด้านอื่นเพื่อเพิ่มรายได้ในส่วนของค่าธรรมเนียม
ทั้งการเป็นที่ปรึกษาให้แก่บริษัทต่างๆ ในการปรับโครงสร้างกิจการ โครงสร้างทางการเงิน
การประเมินมูลค่ากิจการ การควบรวมกิจการ
รวมทั้งการเป็นที่ปรึกษาอิสระในการให้ความเห็นต่อรายการ

ในช่วงปี 2546 - 2550
บริษัทเป็นที่ปรึกษาทางการเงินและจัดจำหน่ายและรับประกันการจำหน่ายหลักทรัพย์
ทั้งตราสารหนี้และตราสารทุนแก่ลูกค้าหลายราย
ทั้งการเป็นผู้จัดการการจัดจำหน่ายและรับประกันการจำหน่าย (Lead Underwriter)
ผู้ร่วมจัดการการจัดจำหน่ายและรับประกันการจำหน่าย (Co-Lead Underwriter)
ผู้จัดจำหน่ายและรับประกันการจำหน่าย (Sub Underwriter) อาทิเช่น บริษัท ซีเอส ล๊อกซอินโฟ
จำกัด (มหาชน) บริษัท การบินไทย จำกัด (มหาชน)ธนาคารกรุงไทย จำกัด (มหาชน) บริษัท
เอส ซี แอสเซท คอร์ปอเรชั่น จำกัด (มหาชน) บริษัท แม็ทชิ่ง สตูดิโอ จำกัด (มหาชน) บริษัท
อารียา พรอพเพอร์ตี้ จำกัด (มหาชน) บริษัท ท่าอากาศยานไทย (มหาชน) จำกัด บริษัท
เวิร์คพอยท์ เอ็นเทอร์เทนเมนท์ จำกัด (มหาชน) บริษัท ป่องทรัพย์ (เดิมแมงป่อง) จำกัด
(มหาชน) บริษัทโกลว์ พลังงาน จำกัด (มหาชน) บริษัทหลักทรัพย์ภัทร จำกัด (มหาชน) บริษัท
เมโทรสตาร์ พรอพเพอร์ตี้ จำกัด (มหาชน) บริษัท ไทยพลาสติคและหีบห่อไทยจำกัด (มหาชน)
บริษัทไทยบริการอุตสากรรมและวิศวกรรม จำกัด (มหาชน) บริษัท รถไฟฟ้ากรุงเทพ จำกัด
(มหาชน)บริษัท ปตท.สำรวจและผลิตปิโตรเลียม จำกัด (มหาชน) บริษัท ปตท.เคมิคอล จำกัด
(มหาชน) บริษัท โทเทิ่ล แอ็สเซ็ส คอมมูนิเคชั่น จำกัด (มหาชน) บริษัท ซิตี้กรุ๊ป จำกัด บริษัท
เอ็ม บี เค จำกัด (มหาชน) และ บริษัท ทุนธนชาต จำกัด (มหาชน) เป็นต้น
โดยมีช่องทางการจำหน่ายผ่านลูกค้าของเจ้าหน้าที่การตลาดของบริษัท
และลูกค้าที่มีการใช้บริการทางการเงินด้านอื่น ๆ ของบริษัทในกลุ่มธนชาตอยู่ในปัจจุบัน

2. ธุรกิจที่ปรึกษาการลงทุน

บริษัทจัดตั้งฝ่ายงานที่ปรึกษาการลงทุน (Investment Advisory)
โดยมีเป้าหมายเป็นที่ปรึกษาและให้คำแนะนำในด้านการลงทุนครบวงจรทุกประเภทตราสารทางการเงิน
เช่น เงินฝาก ตราสารหนี้ ตราสารทุน และตราสารอนุพันธ์ ตลอดจนกองทุนต่างๆ
ที่ลงทุนทั้งในและต่างประเทศผ่านช่องทาง Foreign Investment Funds
ทั้งนี้เพื่อให้ลูกค้าได้กระจายความเสี่ยงและสามารถเลือกลงทุนได้ตรงวัตถุประสงค์ได้มากขึ้น
ควบคู่ไปกับศึกษาและสรรหาเครื่องมือการลงทุนใหม่ๆ
เพื่อตอบสนองความต้องการของลูกค้าและเพิ่มช่องทางการลงทุนที่หลากหลายมากขึ้น

การตลาดและภาวะการแข่งขัน 

สายงานธุรกิจนายหน้าค้าหลักทรัพย์

1. ธุรกิจนายหน้าซื้อขายหลักทรัพย์

ในปี 2551 บริษัทได้วางกลยุทธ์การแข่งขันโดยมุ่งเน้นการดำเนินธุรกิจเพื่อให้เกิดการเติบโต
(Growth Strategy) ทางส่วนแบ่งการตลาด
พร้อมกับการบริหารจัดการต้นทุนการดำเนินงานอย่างมีประสิทธิภาพ และการพัฒนาบุคลากรให้มีทักษะ
ความรู้ ความสามารถ
เพื่อเตรียมความพร้อมในการแข่งขันในธุรกิจเมื่อมีการเปิดเสรีอย่างเต็มรูปแบบในอีก 4 ปี คือปี
2555 โดยบริษัทมุ่งเน้นให้องค์กรเติบโตจากลูกค้าปัจจุบันและการเพิ่มขึ้นของลูกค้าใหม่
สำหรับลูกค้าปัจจุบันบริษัทมุ่งสร้างความสัมพันธ์ในระยะยาวด้วยกลยุทธ์ Customer Relationship
Management ทั้งนี้บริษัทมุ่งรักษาฐานลูกค้าอย่างต่อเนื่อง
เพื่อรองรับกับการแข่งขันที่รุนแรงขึ้นในธุรกิจหลักทรัพย์ ส่วนวิธีการเพิ่มจำนวนลูกค้ารายใหม่นั้น
บริษัทได้เล็งเห็นถึงศักยภาพของกลุ่มธนชาตที่มีอยู่
บริษัทจึงได้กำหนดกลยุทธ์ในการขยายฐานลูกค้ารายใหม่ไปยังกลุ่มลูกค้าของบริษัทในกลุ่มธนชาต
โดยเฉพาะอย่างยิ่งธนาคารธนชาต
ซึ่งมีจำนวนฐานลูกค้าเงินฝากรายใหญ่และลูกค้าสถาบันในประเทศที่มีศักยภาพ
นอกจากนี้บริษัทยังได้ความร่วมมือในการเป็นพันธมิตรกับ BNP Paribas Securities
(Singapore) Pte Ltd. เป็นการเพิ่มช่องทางในการขยายฐานลูกค้าสถาบันต่างประเทศ
ซึ่งที่ผ่านมาบริษัทประสบความสำเร็จเป็นอย่างดี

ภาวะอุตสาหกรรมและการแข่งขัน

ภาวะอุตสาหกรรมของธุรกิจนายหน้าซื้อขายหลักทรัพย์ในปี 2550
ประสบกับความผันผวนอย่างรุนแรงซึ่งสังเกตได้จากการเคลื่อนไหวอย่างรุนแรงของดัชนีตลาดหลักทรัพย์ตลอดทั้งปี
อันเป็นผลกระทบที่เกิดจากปัจจัยภายในประเทศและภายนอกประเทศที่สำคัญหลายประการ
สำหรับปัจจัยภายในประเทศนั้น
เหตุการณ์ความไม่แน่นอนทางการเมืองเป็นปัจจัยหลักที่ส่งผลกระทบโดยตรงต่อภาวะการลงทุนโดยรวมในประเทศ
และในขณะเดียวกันก็ส่งผลกระทบต่อความเชื่อมั่นของนักลงทุนด้วยเช่นกันทำให้นักลงทุนขาดความเชื่อมั่น
ส่วนปัจจัยภายนอก ได้แก่ แนวโน้มการเพิ่มขึ้นของราคาน้ำมันที่สูงขึ้นเป็นประวัติการณ์
และยังคงมีแนวโน้มที่เพิ่มสูงขึ้นอย่างต่อเนื่อง
ปัญหาซับไพร์มที่ส่งผลกระทบอย่างรุนแรงต่อตลาดหุ้นทั่วโลกรวมทั้งประเทศไทยด้วย แต่อย่างไรก็ตาม
ในที่สุดตลาดหลักทรัพย์ไทยในปี 2550 ได้มีมูลค่าการซื้อขายเฉลี่ยต่อวัน 17, 097.05 ล้านบาท
เพิ่มขึ้นจากปี 2549 ซึ่งมีมูลค่าการซื้อขายเฉลี่ยต่อวันที่ระดับ 16,281 ล้านบาท
ส่วนบริษัทมีมูลค่าการซื้อขายหลักทรัพย์ 297,940 ล้านบาท ในปี 2550
คิดเป็นส่วนแบ่งการตลาดร้อยละ 3.49 หรือ อันดับที่ 11 จากจำนวนบริษัทหลักทรัพย์ 38 บริษัท

สำหรับทางด้านการแข่งขันนั้น อุตสาหกรรมหลักทรัพย์กำลังเผชิญกับการเปลี่ยนแปลงครั้งใหญ่
สืบเนื่องจากการกำหนดให้มีการเปิดเสรีใบอนุญาตธุรกิจหลักทรัพย์ในอีก 4 ปีข้างหน้า
โดยจะให้ใบอนุญาตธุรกิจหลักทรัพย์แก่ผู้ประกอบธุรกิจรายใหม่แบบไม่จำกัดจำนวน ตั้งแต่วันที่ 1
มกราคม 2555 เป็นต้นไป
จึงทำให้อุตสาหกรรมธุรกิจหลักทรัพย์ในอนาคตมีแนวโน้มที่จะมีการแข่งขันที่สูงขึ้น
และบริษัทหลักทรัพย์ที่มีความพร้อมในการแข่งขันเท่านั้นที่จะสามารถอยู่รอดได้ในระยะยาว
ซึ่งการแข่งขันที่สูงขึ้นนั้นจะนำมาซึ่งการเพิ่มขึ้นของการควบรวมกิจการ การเข้าถือหุ้น
หรือการเป็นพันธมิตรระหว่างบริษัทหลักทรัพย์ไทยและบริษัทต่างชาติ

สำหรับภาวะเศรษฐกิจและตลาดหลักทรัพย์ในปี 2551 นั้น คาดว่าจะมีแนวโน้มที่ดีขึ้นกว่าในปี 2550
เนื่องจากจะมีความชัดเจนทางการเมืองหลังจากมีการเลือกตั้งทั่วไปเสร็จสิ้น
และจะได้รัฐบาลที่มาจากการเลือกตั้งเข้ามาบริหารประเทศ
ซึ่งจะทำให้มาตรการการกระตุ้นเศรษฐกิจมีการดำเนินการอย่างเต็มรูปแบบในรูปของการลงทุนในโครงการขนาดใหญ่
(Mega projects) และการใช้จ่ายภาครัฐอื่น ๆ
รวมทั้งยังมีผลทางจิตวิทยาต่อนักลงทุนทั้งในและต่างประเทศที่จะหันมาสนใจลงทุนในประเทศไทยมากขึ้น
แต่อย่างไรก็ตามความคาดหวังดังกล่าวอาจมีความผันผวนจากปัจจัยภายใน เช่น
ความเสถียรภาพของรัฐบาล ความไม่สงบใน 3 จังหวัดชายแดนภาคใต้ ภาวะเงินเฟ้อ
และการแข็งค่าของค่าเงินบาท รวมทั้งปัจจัยภายนอกต่าง ๆ
ไม่ว่าจะเป็นปัจจัยที่สำคัญอย่างราคาน้ำมันที่มีแนวโน้มสูงขึ้น
ภาวะการชะลอตัวของเศรษฐกิจสหรัฐอเมริกา ปัญหาซับไพร์ม
ซึ่งจะส่งผลต่อการการขยายตัวของเศรษฐกิจกลุ่มยูโรและภูมิภาคอื่นในโลก จากปัจจัยต่าง ๆ
ที่ส่งผลทั้งทางด้านบวกและด้านลบนี้ บริษัทจึงคาดการณ์ว่าปริมาณการซื้อขายเฉลี่ยต่อวันในปี 2551
จะอยู่ที่ระดับประมาณ 18,000 ล้านบาท ซึ่งสูงขึ้นกว่าปี 2550

2. ธุรกิจซื้อขายสัญญาซื้อขายล่วงหน้า

บริษัทเล็งเห็นความสำคัญในการกำหนดกลยุทธ์การดำเนินงานให้มีประสิทธิภาพและให้ก้าวทันบริษัทคู่แข่งได้
อีกทั้งตระหนักถึงเป้าหมายหลักของกลุ่มธนชาตที่มุ่งเน้นตอบสนองความต้องการของลูกค้าเป็นหลัก
เพื่อให้เกิดการสร้าง Product bundling และ Cross Selling
โดยมุ่งเน้นการเสริมสร้างและพัฒนาทักษะความรู้ด้านตราสารอนุพันธ์ให้แก่เจ้าหน้าที่การตลาดตราสารอนุพันธ์รวมทั้งเจ้าหน้าที่ปฏิบัติงาน
จัดอบรมแนะนำและประชาสัมพันธ์การให้บริการซื้อขายตราสารอนุพันธ์ของบริษัทและผลิตภัณฑ์การลงทุนใหม่ในตลาดอนุพันธ์อย่างต่อเนื่อง
รวมถึงการขยายฐานลูกค้าของบริษัทไปยังกลุ่มลูกค้าสถาบันทั้งในและนอกประเทศ
ควบคู่ไปกับการให้บริการ
ทั้งคำแนะนำในการลงทุนและการประชาสัมพันธ์ธุรกิจสัญญาซื้อขายล่วงหน้าของบริษัทไปยังบริษัทในเครือกลุ่มธนชาต

ภาวะอุตสาหกรรมและการแข่งขัน

ภาพรวมของภาวะการซื้อขายในตลาดอนุพันธ์ในปี 2550 มีการขยายตัวอย่างมากจากในปี 2549
ที่เริ่มเปิดให้บริการ โดยเมื่อพิจารณาจากสัญญาที่มีการซื้อขายโดยเฉลี่ยต่อวัน ปริมาณการซื้อขายในปี
2550 เพิ่มขึ้นถึง 330% และจำนวนบัญชีเพิ่มขึ้น 108% ทั้งนี้
สัดส่วนของนักลงทุนโดยส่วนใหญ่ยังคงเป็นนักลงทุนรายย่อยที่มีการซื้อขายสูงสุด
รองลงมาเป็นนักลงทุนต่างประเทศ และนักลงทุนสถาบัน นอกจากนี้ในเดือนตุลาคม 2550 ที่ผ่านมา
ตลาดอนุพันธ์ได้เปิดให้บริการการซื้อขาย SET50 Index Options
ซึ่งได้รับความสนใจจากนักลงทุนจำนวนหนึ่ง โดยมีปริมาณการซื้อขายต่อวันโดยเฉลี่ยในปี 2550
ทั้งสิ้น 196 สัญญา

แนวโน้มของตลาดอนุพันธ์ในปี 2551 น่าจะมีการขยายตัวเพิ่มมากขึ้นอย่างต่อเนื่อง
เนื่องจากนักลงทุนมีความคุ้นเคยกับการซื้อขายอนุพันธ์ทั้งฟิวเจอร์และออปชั่นมากยิ่งขึ้น
และมีแนวโน้มที่จะใช้อนุพันธ์ในการบริหารความเสี่ยงเพิ่มขึ้น
โดยเฉพาะอย่างยิ่งเมื่อตลาดหลักทรัพย์มีความผันผวนสูง นอกจากนี้ บมจ. ตลาดอนุพันธ์
(ประเทศไทย) มีแผนในการขยายฐานผู้ลงทุน โดยมีการเปิดรับบริษัทสมาชิกเพิ่มขึ้น
พร้อมทั้งจะเปิดให้มีสินค้าใหม่ Stock Options
โดยตลาดอนุพันธ์มีการคาดการณ์ว่าตลาดจะเติบโตมากขึ้นและมีปริมาณการซื้อขายเฉลี่ยถึง 10,000
สัญญาต่อวัน
ทั้งนี้บริษัทได้มีการเตรียมวางแผนทั้งทางด้านการจัดอบรมและสัมมนาให้ความรู้ความเข้าใจแก่เจ้าหน้าที่การตลาด
เจ้าหน้าที่ที่เกี่ยวข้อง และลูกค้า
ในด้านเนื้อหาและระบบงานการส่งคำสั่งซื้อขายให้ครอบคลุมทั้งสำนักงานใหญ่และสำนักงานสาขาทั่วประเทศ
ตลอดจนการจัดทำเอกสารและการประชาสัมพันธ์ผ่านสื่อเพื่อเผยแพร่การบริการของบริษัทให้เจ้าหน้าที่ของบริษัท
ลูกค้า และบุคคลทั่วไปได้รับทราบ

สายงานธุรกิจวาณิชธนกิจและที่ปรึกษาการลงทุน

1. ธุรกิจที่ปรึกษาทางการเงินและการจัดจำหน่ายหลักทรัพย์

บริษัทได้กำหนดแผนกลยุทธ์การแข่งขัน ดังนี้

- มุ่งเน้นการให้บริการเป็นที่ปรึกษาทางการเงินด้านการระดมทุนทั้งในด้านตราสารทุน
และตราสารหนี้ การควบรวมกิจการ การปรับโครงสร้างทางการเงิน
และการประเมินความเป็นไปได้ของโครงการเพิ่มขึ้น
เนื่องด้วยบริษัทเล็งเห็นโอกาสในการเติบโตของการเป็นที่ปรึกษาทางการเงินในลักษณะดังกล่าว

-
รักษาและสร้างความสัมพันธ์ที่ดีกับลูกค้าที่บริษัทเคยให้บริการเพื่อสร้างโอกาสในการเสนอบริการในธุรกรรมทางการเงินอื่น
ๆ อีกทั้งเพื่อสร้างโอกาสในการขยายการให้บริการไปในบริษัทอื่น ๆ ในกลุ่มของลูกค้าเอง

- ติดต่อลูกค้าที่มีศักยภาพจากรายชื่อลูกค้าปัจจุบันที่มีการใช้บริการทางการเงินด้านอื่น ๆ
ของบริษัทในกลุ่มธนชาต

- แนะนำและเสนอบริการในกลุ่มธนชาตให้กับลูกค้าปัจจุบันและลูกค้าที่มีศักยภาพ โดยเน้นการทำ
Cross selling ให้มากขึ้น

ภาวะอุตสาหกรรมและการแข่งขัน

ธุรกิจที่ปรึกษาทางการเงินและการจัดจำหน่ายหลักทรัพย์มีการแข่งขันค่อนข้างรุนแรงจากจำนวนผู้ประกอบการในธุรกิจที่มีจำนวนมากทั้งในประเทศ
และผู้ประกอบการที่มีพันธมิตรจากต่างประเทศ โดยการแข่งขันในธุรกิจจะเป็นการแข่งขันด้านคุณภาพ
ความเชี่ยวชาญในการให้บริการ ทั้งด้านการให้คำแนะนำและการแก้ปัญหาให้กับลูกค้า
ตลอดจนการนำเสนอผลิตภัณฑ์ใหม่ๆ ที่สามารถสร้างมูลค่าเพิ่มและประโยชน์ให้กับลูกค้าได้

สำหรับแนวโน้มธุรกิจที่ปรึกษาทางการเงินในปี 2551 นั้น
แนวโน้มการระดมทุนโดยการนำบริษัทเข้าจดทะเบียนในตลาดหลักทรัพย์ฯ
เพื่อได้รับสิทธิประโยชน์ทางภาษีของบริษัทจดทะเบียนยังคงเป็นกิจกรรมหลักของธุรกิจที่ปรึกษาทางการเงิน
ทั้งนี้ขึ้นอยู่กับสภาพเศรษฐกิจ
ผลประกอบการของบริษัทและความผันผวนทางด้านการเมืองของประเทศเป็นหลัก
นอกจากนั้นธุรกรรมด้านการควบรวมกิจการ (Merger and Acquisition: M&A)
ก็ยังคงมีความต้องการของผู้ซื้อและผู้ขายอย่างต่อเนื่อง
เนื่องจากเป็นเครื่องมือที่ช่วยในการขยายธุรกิจหรือเข้าสู่ตลาดใหม่ที่มีประสิทธิภาพเพื่อการเสริมสร้างธุรกิจให้แข็งแกร่งเพื่อรับมือกับการแข่งขันที่ทวีความรุนแรงขึ้นในแทบทุกประเภทธุรกิจ

2. ธุรกิจที่ปรึกษาการลงทุน

ด้วยภาวะการลงทุนที่มีความหลากหลายของสินค้าทางการเงินมากขึ้น
ตลอดจนแนวโน้มที่ภาวะการลงทุนในประเทศจะมีความข้องเกี่ยวกับการลงทุนในตลาดต่างประเทศมากขึ้น
ฝ่ายงานที่ปรึกษาการลงทุน (Investment Advisory)
วางนโยบายจะรวบรวมข้อมูลที่เกี่ยวข้องกับลูกค้า
เพื่อวิเคราะห์ควบคู่ไปกับวัตถุประสงค์หรือเป้าหมายการลงทุนของลูกค้าเฉพาะรายนั้น ๆ
เพื่อให้คำแนะนำและกำหนดเป็นแผนการลงทุนระยะยาวและติดตามการลงทุนนั้น ๆ
ให้กับลูกค้าอย่างใกล้ชิดทั้งนี้จะมุ่งเน้นนำเสนอบริการให้กลุ่มลูกค้าที่มีศักยภาพ ภายในกลุ่มธนชาต
ตลอดจนลูกค้ารายใหม่ที่มีความสนใจในบริการของบริษัท
นอกจากนี้ฝ่ายที่ปรึกษาการลงทุนยังทำหน้าที่ศึกษาและสรรหาเครื่องมือการลงทุนใหม่ ๆ
เพื่อเป็นทางเลือกที่หลากหลายมากขึ้นสำหรับลูกค้า

การจัดหาผลิตภัณฑ์และบริการ

1. แหล่งที่มาของเงินทุน

บริษัทดำเนินกิจการโดยใช้แหล่งเงินทุนจากส่วนของผู้ถือหุ้น
ซึ่งประกอบด้วยเงินทุนและกำไรสะสมเป็นหลัก สำหรับนโยบายการจัดการเงินทุนในอนาคตนั้น
บริษัทมีนโยบายการจัดหาแหลงเงินทุนใหสอดคลองกับกิจกรรมและวัตถุประสงคในการใชเงิน
โดยคํานึงถึงความเหมาะสมของอัตราสวนหนี้สินรวมตอสวนของผูถือหุน
และอัตราสวนเงินกองทุนต่อสินทรัพยสภาพคลองสุทธิ

2. เงินลงทุน

บริษัทมีนโยบายลงทุนในตราสารทุนระยะกลางถึงระยะยาวเท่านั้น
โดยแบ่งวัตถุประสงค์ในการลงทุนเป็น 2 ลักษณะ คือ
การลงทุนเชิงกลยุทธ์ในกิจการที่สามารถเสริมการประกอบธุรกิจให้กับบริษัท หรือกลุ่มบริษัท
และการลงทุนเพื่อหวังผลตอบแทนโดยจะพิจารณาจากอัตราผลตอบแทนที่คาดว่าจะได้รับทั้งในรูปเงินปันผลและกำไรจากการขายหลักทรัพย์

บริษัทกำหนดให้เงินลงทุนรวมในตราสารทุนจะต้องไม่เกินร้อยละ 60 ของมูลค่าเงินกองทุนของบริษัท
และไม่ทำให้อัตราส่วนเงินกองทุนสภาพคล่องสุทธิ (Net Capital Rules)
ของบริษัทต่ำกว่าเกณฑ์ที่ทางการกำหนด
โดยบริษัทสามารถลงทุนได้ทั้งหลักทรัพย์ที่จดทะเบียนและไม่จดทะเบียนในตลาดหลักทรัพย์ฯ
แต่ต้องเป็นบริษัทหรือองค์กรที่มีพื้นฐานทางธุรกิจที่ดี มีผลตอบแทนในอัตราที่เหมาะสม
กรณีที่เป็นหลักทรัพย์จดทะเบียนต้องเป็นหลักทรัพย์ที่มีสภาพคล่องในการซื้อขาย
โดยในการตัดสินใจลงทุนแต่ละครั้งจะต้องมีข้อมูลเชิงวิเคราะห์ เพื่อประกอบการตัดสินใจที่เพียงพอ

3. การจัดหาเงินทุนหรือการให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

บริษัทมีการจัดหาเงินทุนในรูปของทุนและเงินกู้ยืมของบริษัทผ่านผู้ถือหุ้นรายใหญ่ คือ บริษัท
ทุนธนชาต จำกัด (มหาชน) และธนาคารธนชาต จำกัด (มหาชน) เท่านั้น

4. การดำรงอัตราส่วนเงินกองทุนสภาพคล่องสุทธิ

อัตราส่วนเงินกองทุนสภาพคล่องสุทธิของบริษัท ณ วันที่ 31 ธันวาคม 2550 คิดเป็นอัตราร้อยละ
129.9 ซึ่งเพียงพอตามเกณฑ์การดำรงเงินกองทุนสภาพคล่องสุทธิตามที่ ก.ล.ต. กำหนดไว้ คือ
ไม่ต่ำกว่าร้อยละ 7 ของหนี้สินทั่วไป และทรัพย์สินที่วางเป็นประกัน

2. ธุรกิจจัดการลงทุน

ลักษณะผลิตภัณฑ์และบริการ

ดำเนินการโดยบริษัท หลักทรัพย์จัดการกองทุน ธนชาต จำกัด “บลจ.ธนชาต”
เป็นบริษัทร่วมทุนระหว่างธนาคารธนชาต (ถือหุ้นในอัตราร้อยละ 75) กับ ธนาคารออมสิน
(ถือหุ้นในอัตราร้อยละ 25) โดย บลจ.ธนชาต
ได้รับใบอนุญาตประกอบธุรกิจจัดการกองทุนรวมจากกระทรวงการคลังในเดือนมีนาคม 2535
และได้รับใบอนุญาตให้ประกอบธุรกิจจัดการกองทุนส่วนบุคคล และกองทุนสำรองเลี้ยงชีพในปี 2540
และในปี 2544 ตามลำดับ ในปี 2547 บลจ.ธนชาต
ได้ยื่นขอรับใบอนุญาตประกอบธุรกิจที่ปรึกษาการลงทุน
เพื่อให้สามารถให้บริการคำแนะนำได้อย่างครบวงจร โดยได้รับใบอนุญาตเมื่อวันที่ 27 กรกฎาคม
2547 ทั้งนี้ ณ วันที่ 31 ธันวาคม 2550 บลจ.ธนชาต มีพนักงานรวมทั้งสิ้น 125 คน

บลจ.ธนชาต นำเสนอรูปแบบการลงทุนที่ครอบคลุมในทุกประเภท หรือทุกนโยบาย
การลงทุนเพื่อให้เหมาะกับทุกระดับความต้องการและทุกกลุ่มผู้ลงทุนทั้งผู้ลงทุนรายย่อย
ผู้ลงทุนรายใหญ่ รวมถึงผู้ลงทุนประเภทสถาบัน โดยผลิตภัณฑ์หรือบริการที่นำเสนอ ได้แก่

 กองทุนรวม 

เป็นเครื่องมือในการลงทุนสำหรับนักลงทุน
โดยการรวบรวมเงินลงทุนของผู้ลงทุนแต่ละรายมารวมกันเป็นเงินกองใหญ่
และจัดให้มีผู้จัดการกองทุนทำหน้าที่จัดการลงทุนภายใต้นโยบายการลงทุนของแต่ละกองทุน
เพื่อสร้างผลตอบแทนหรือดอกผลจากการลงทุน
การลงทุนผ่านกองทุนรวมมีข้อดีสำหรับผู้ลงทุนคือสามารถกระจายความเสี่ยงในการลงทุนได้
โดยไม่ต้องมีเงินลงทุนจำนวนมาก และมีค่าใช้จ่ายในการจัดการลงทุนที่ไม่สูงมากนัก

 กองทุนส่วนบุคคล 

เป็นเครื่องมือการลงทุนที่เหมาะสำหรับนักลงทุนรายใหญ่หรือคณะบุคคลที่มอบหมายให้บริษัทจัดการบริหารจัดการเงินลงทุนที่ต้องการเน้นการลงทุนที่เหมาะสมและสอดคล้องกับวัตถุประสงค์การลงทุนของตนเองอย่างแท้จริง
โดยมีผู้จัดการกองทุนส่วนบุคคลจัดการลงทุนภายใต้กรอบการลงทุนและข้อจำกัดการลงทุนที่ตกลงร่วมกันระหว่างลูกค้าและบริษัท

กองทุนสำรองเลี้ยงชีพ

กองทุนสำรองเลี้ยงชีพเป็นกองทุนที่ลูกจ้างหรือพนักงาน
และนายจ้างร่วมกันจัดตั้งขึ้นด้วยความสมัครใจ
เพื่อใช้เป็นเครื่องมือในการออมและสะสมทรัพย์ของลูกจ้างที่ประสงค์จะสร้างหลักประกันความมั่นคงของชีวิตในวัยเกษียณอายุการทำงาน
ตลอดจนเป็นสวัสดิการที่สำคัญที่นายจ้างมอบให้กับลูกจ้างหรือพนักงาน
นอกจากนั้นแล้วกองทุนสำรองเลี้ยงชีพยังเป็นหลักประกันความมั่นคงของชีวิตของลูกจ้างในกรณีอื่นๆ
เช่น กรณีลูกจ้างออกจากงาน หรือกรณีลูกจ้างตาย หรือทุพพลภาพ
จนเป็นเหตุให้ไม่สามารถปฏิบัติงานได้ เป็นต้น

การตลาดและภาวะการแข่งขัน

นโยบายและลักษณะการตลาด

กลยุทธ์การแข่งขัน

บลจ.ธนชาต ใช้กลยุทธ์ทางการตลาดและกลยุทธ์การจัดการลงทุนในเชิงรุก
ตลอดจนการสร้างสรรค์ผลิตภัณฑ์หรือบริการใหม่ ๆ
ที่สามารถตอบสนองความต้องการของลูกค้าให้ได้รวดเร็วและมีคุณภาพ ผ่านทีมการตลาดของบริษัท
ผู้ถือหุ้นที่เป็นสถาบันการเงินชั้นนำของประเทศทั้งภาครัฐและภาคเอกชนที่มีการให้บริการทางการเงินที่ครบวงจร
และพันธมิตรทางธุรกิจที่ทำหน้าที่เป็นผู้สนับสนุนการขายหรือรับซื้อคืนหน่วยลงทุนอีกหลายแห่ง

บลจ.ธนชาต ให้ความสำคัญและเน้นการทำตลาดในส่วนของกองทุนรวมที่เสนอขายแก่ประชาชนทั่วไป
(Public Mutual Fund) ให้มีความหลากหลาย
เพื่อให้ครอบคลุมทุกระดับความต้องการและทุกกลุ่มผู้ลงทุน
ด้วยการเสนอขายหน่วยลงทุนผ่านช่องทางการจัดจำหน่ายหลายช่องทาง เช่น การเสนอขายตรง
การเสนอขายผ่านสาขาของธนาคารธนชาต ผู้สนับสนุนการขายหรือรับซื้อคืนหน่วยลงทุน
และการพัฒนาการให้บริการซื้อขายหน่วยลงทุนผ่านช่องทางอิเล็กทรอนิกส์ต่าง ๆ

กลุ่มลูกค้าเป้าหมาย

บลจ.ธนชาต มุ่งเน้นกลุ่มเป้าหมายในเขตกรุงเทพฯ และปริมณฑล
รวมถึงจังหวัดใหญ่ตามภูมิภาคสำคัญๆ ของประเทศ
โดยจะขยายกลุ่มเป้าหมายโดยคำนึงถึงการรักษาคุณภาพของการให้บริการเป็นหลัก

การจัดการจำหน่ายและช่องทางการจัดจำหน่าย

  แบ่งออกเป็น 2 ช่องทางหลัก ได้แก่

1)  การขายผ่านบริษัท

โดยเจ้าหน้าที่การตลาดของบริษัทที่ทำหน้าที่ขายโดยตรงซึ่งผ่านการอบรมและการทดสอบหลักสูตรผู้ติดต่อกับผู้ลงทุนแล้ว

2)  การขายผ่านผู้สนับสนุนการขายหรือรับซื้อคืนหน่วยลงทุน

บลจ.ธนชาต ได้แต่งตั้งสถาบันการเงิน ทั้งธนาคารธนชาต และธนาคารพาณิชย์อื่นๆ
และบริษัทหลักทรัพย์ เป็นผู้สนับสนุนการขายหรือรับซื้อคืนหน่วยลงทุน ของกองทุนภายใต้การจัดการ

ภาวะอุตสาหกรรมและการแข่งขัน

ปี 2550 มีบริษัทหลักทรัพย์จัดการกองทุน “บลจ.” ที่ได้รับอนุญาตจากกระทรวงการคลัง ทั้งสิ้น 21
บริษัท มูลค่าทรัพย์สินสุทธิกองทุนรวมที่เสนอขายประชาชนทั่วไป (Public Mutual Fund)
(ไม่รวมกองทุนรวมวายุภักษ์ กองทุนรวมที่เสนอขายต่อผู้ลงทุนต่างประเทศ (Country Fund)
กองทุนรวมอสังหาริมทรัพย์เพื่อแก้ไขปัญหาในระบบสถาบันการเงินกองทุนรวมเพื่อแก้ไขปัญหาในระบบสถาบันการเงิน
และกองทุนรวมอสังหาริมทรัพย์และสิทธิเรียกร้อง) มีมูลค่าสูงถึง 1,279,266 ล้านบาท สูงขึ้นจากปี
2549 ถึงร้อยละ 41.9 และ บลจ.ที่มีทรัพย์สินภายใต้การจัดการใหญ่ที่สุด 5 อันดับแรก ได้แก่
ลำดับที่ 1. บลจ.ไทยพาณิชย์ มีส่วนแบ่งทางการตลาดร้อยละ 23.6 ลำดับที่ 2 บลจ.กสิกรไทย
ร้อยละ 18.1 ลำดับที่ 3 บลจ.ทหารไทย ร้อยละ 10.8 และ ลำดับที่ 4 บลจ.บัวหลวง ร้อยละ
10.6 ส่วน บลจ.ธนชาต อยู่ในลำดับที่ 5 มีส่วนแบ่งทางการตลาดร้อยละ 5.5

การแข่งขันในธุรกิจกองทุนรวมในปี 2550
สัดส่วนการตลาดส่วนใหญ่ยังคงอยู่ในกลุ่มบริษัทหลักทรัพย์จัดการกองทุนที่มีบริษัทผู้ถือหุ้นเป็นธนาคารพาณิชย์ขนาดใหญ่
4 บริษัทดังกล่าวมาแล้วข้างต้น โดยในปี 2550 มีสัดส่วนโดยรวมกันแล้วถึงร้อยละ 63.1
เพิ่มสูงขึ้นจากร้อยละ 59.7 ในปี 2549

กลุ่มกองทุนที่เป็นตัวผลักดันให้มูลค่าทรัพย์สินสุทธิสูงขึ้นในปี 2550
อยู่ในกลุ่มกองทุนต่างประเทศระยะสั้น และกองทุนที่มีลักษณะคล้ายกองทุนตลาดเงิน
ที่มีสภาพคล่องสูงและมักเป็นลูกค้าฐานเดียวกับลูกค้าเงินฝาก

ลักษณะการจัดตั้งกองทุนใหม่ตั้งแต่กลางปี 2550 เริ่มมีการเปลี่ยนแปลง
โดยมีประเภทกองตราสารหนี้ต่างประเทศระยะสั้นเข้ามาแทนที่กองทุนตราสารหนี้ระยะสั้นในประเทศที่นิยมจัดตั้งกันมากในปี
2549 อัตราที่เพิ่มสูงขึ้นอย่างรวดเร็วของกองทุนต่างประเทศระยะสั้นส่งผลให้ ในปี 2550
ซึ่งมีจำนวนกองทุนจัดตั้งใหม่ทั้งสิ้น 408 กองทุน มูลค่ารวม 580,756 ล้านบาท
มีอัตราส่วนของกองทุนตราสารหนี้ต่างประเทศระยะสั้นอยู่ถึงร้อยละ 41.5
และมีกองทุนที่ลงทุนในต่างประเทศอื่น ๆ อีกร้อยละ 4.1 หรือคิดเป็นมูลค่ารวมกันถึง 265,050
ล้านบาท และมีจำนวนทั้งสิ้น 120 กองทุน ขณะที่ในปี 2549
ที่ส่วนแบ่งของกองทุนต่างประเทศอยู่เพียงร้อยละ 1.3

จากส่วนแบ่งการตลาดดังกล่าว
ส่งผลให้กองทุนตราสารหนี้ในประเทศที่เคยมีสัดส่วนในกองทุนใหม่ทั้งหมดถึงร้อยละ 92.6
หรือมีมูลค่ารวมถึง 448, 382 ล้านบาทในปี 2549 ลดลงมาเป็น 294,276 ล้านบาท
และมีสัดส่วนในการจัดตั้งกองทุนใหม่ลดลงเป็นร้อยละ 50.4 ในปี 2550

บลจ.ธนชาต ดำเนินธุรกิจจัดการกองทุนครอบคลุมทั้ง กองทุนรวม กองทุนส่วนบุคคล
และกองทุนสำรองเลี้ยงชีพ โดยมีส่วนแบ่งตลาดดังรายละเอียด ดังนี้

ธุรกิจกองทุนรวม

ณ วันที่ 28 ธันวาคม 2550 บลจ.ธนชาต มีกองทุนรวมภายใต้การจัดการทั้งสิ้น 55 กองทุน
มีมูลค่าทรัพย์สินสุทธิรวมเท่ากับ 72,379 ล้านบาท แบ่งเป็นกองทุนรวมที่เสนอขายประชาชนทั่วไป
(Public Mutual Fund) จำนวน 53 กองทุน มีมูลค่าทรัพย์สินสุทธิรวม 70,853 ล้านบาท
เพิ่มขึ้นจากปี 2549 เป็นมูลค่า 28,970 ล้านบาท หรือ ร้อยละ 69.2 อยู่ในลำดับที่ 5
ในจำนวนผู้ประกอบการทั้งหมด 21 บลจ. และมีส่วนแบ่งทางการตลาดร้อยละ 5.5

มูลค่าทรัพย์สินสุทธิของกองทุนภายใต้การบริหารของบริษัทฯ ที่เพิ่มขึ้นมาในปี 2550
เนื่องจากการเพิ่มขึ้นของกองทุนตลาดเงินสูงถึง 19,406 ล้านบาทหรือร้อยละ 726
รองลงมาคือกองทุนที่ลงทุนในต่างประเทศเพิ่มขึ้น 4,558 ล้านบาท หรือร้อยละ 422
และกองทุนรวมผสมเพิ่มขึ้น 2,614 ล้านบาทหรือร้อยละ 38

 ธุรกิจกองทุนส่วนบุคคล

ณ วันที่ 31 ธันวาคม 2550 บลจ.ธนชาต มีจำนวนกองทุนภายใต้การบริหารทั้งสิ้น 28 กองทุน
ลดลงจากปี 2549 ที่มีจำนวนทั้งสิ้น 37 กองทุน มีมูลค่าทรัพย์สินสุทธิ 2,913 ล้านบาท เพิ่มขึ้น 973
ล้านบาท หรือร้อยละ 50.1

ธุรกิจกองทุนสำรองเลี้ยงชีพ

ณ วันที่ 31 ธันวาคม 2550 บลจ.ธนชาต มีจำนวนกองทุนภายใต้การบริหาร 26 กองทุน
มีมูลค่าทรัพย์สินสุทธิรวม 3,615 ล้านบาท เพิ่มขึ้นจากปี 2549 เป็นมูลค่า 424 ล้านบาท
หรือร้อยละ 13.3 โดยแบ่งประเภทของกองทุนเป็นกองทุนเดี่ยว 12 กองทุน กองทุนร่วมเฉพาะกลุ่ม
12 กองทุน และกองทุนร่วม 3 กองทุน และมีจำนวนสมาชิกเพิ่มขึ้นจาก 34,621 ราย เป็น
35,067 ราย

การจัดหาผลิตภัณฑ์หรือบริการ

บริษัทมีแหล่งที่มาของเงินทุนจากสองแหล่ง คือ จากทุนของบริษัทที่ได้รับจากการจดทะเบียนหุ้นสามัญ
และจากกำไรสะสมที่เพิ่มมากขึ้นจากการประกอบกิจการ

ธุรกิจประกัน

การดำเนินธุรกิจประกันของกลุ่มธนชาต แบ่งออกเป็น 2 ประเภทธุรกิจ ได้แก่ ธุรกิจประกันภัย
ดำเนินการโดยบริษัท ธนชาตประกันภัย จำกัด โดยให้บริการประกันวินาศภัยทุกประเภท
และธุรกิจประกันชีวิตดำเนินการโดย บริษัท ธนชาตประกันชีวิต จำกัด
ประกอบธุรกิจหลักประเภทธุรกิจประกันชีวิต สำหรับสถาบันและองค์กร และสำหรับบุคคลทั่วไป

1. ธุรกิจประกันภัย

บริษัท ธนชาตประกันภัย จำกัด มีสำนักงานใหญ่ตั้งอยู่ที่กรุงเทพมหานคร มีสำนักงานสาขา 16 สาขา
บริษัทฯ ได้รับอนุญาตจากกระทรวงพาณิชย์ให้ประกอบธุรกิจรับประกันวินาศภัย ตามใบอนุญาตเลขที่
6/2540 โดยมีประเภทของการประกันภัยที่ให้บริการดังนี้

ลักษณะผลิตภัณฑ์และบริการ

บริการรับประกันวินาศภัย

การประกันวินาศภัยมี 4 ประเภท
แต่ละประเภทส่วนใหญ่จะมีขอบเขตความคุ้มครองและเงื่อนไขข้อยกเว้นเป็นมาตรฐานสากล
มีเพียงวงเงินที่คุ้มครองเท่านั้นจะแตกต่างกันตามความต้องการซื้อของผู้เอาประกันภัยแต่ละราย
โดยแบ่งประเภทของการประกันวินาศภัยออกเป็น

1. การประกันอัคคีภัย

คุ้มครองความเสียหายอันเกิดจากไฟไหม้ ฟ้าผ่า
และการระเบิดของแก๊สที่ใช้ในครัวเรือนและสามารถซื้อภัยอื่นๆ เพิ่มเติม

2. การประกันภัยรถยนต์

คุ้มครองความสูญเสียหรือเสียหายอันเกิดจากการใช้รถยนต์ แยกเป็น

2.1 การประกันภัยรถยนต์ภาคบังคับตามพระราชบัญญัติคุ้มครองผู้ประสบภัยจากรถ

2.2 การประกันภัยรถยนต์ภาคสมัครใจ แบ่งออกเป็น 3 แบบ ได้แก่

- คุ้มครองรถของตนเอง รวมทั้งทรัพย์สินและร่างกายของบุคคลภายนอก หรือที่เรียกกันทั่วๆ ไปว่า
ประเภท 1

- คุ้มครองภัยใดภัยหนึ่งที่เกิดขึ้นกับรถของตนเอง รวมทั้งทรัพย์สินและร่างกายของบุคคลภายนอก
หรือที่เรียกกันทั่วๆ ไปว่า ประเภท 2

- คุ้มครองเฉพาะทรัพย์สินและร่างกายของบุคคลภายนอก หรือที่เรียกกันทั่วๆ ไปว่า ประเภท 3

3. การประกันภัยทางทะเลและขนส่ง

คุ้มครองความเสียหายแก่เรือและทรัพย์สินหรือสินค้าที่อยู่ในระหว่างการขนส่งทางทะเล
และขยายขอบเขตความคุ้มครองไปถึงการขนส่งสินค้าทางอากาศ และทางบก
ซึ่งต่อเนื่องกับการขนส่งทางทะเลด้วย

4. การประกันภัยเบ็ดเตล็ด

แยกเป็นหลายรูปแบบตามลักษณะความเสี่ยงภัยและความต้องการของผู้เอาประกันภัย เช่น
การประกันภัยโจรกรรม การประกันภัยอุบัติเหตุส่วนบุคคล การประกันภัยความเสี่ยงภัยทุกชนิด
การประกันภัยเครื่องจักรชำรุดเสียหาย ฯลฯ

ธุรกิจการลงทุน

ธุรกิจอีกส่วนหนึ่ง คือ กิจการด้านการลงทุน
บริษัทประกันวินาศภัยสามารถนำเงินสดคงเหลือไปลงทุนเพื่อแสวงหาผลประโยชน์
โดยจะต้องปฏิบัติตามประเภท สัดส่วน และเงื่อนไขที่กฎหมายกำหนดโดยเคร่งครัด
ปัจจุบันกฎหมายที่ควบคุมการลงทุนของบริษัทประกันวินาศภัยโดยเฉพาะ ได้แก่
ประกาศกระทรวงพาณิชย์เรื่องการลงทุนประกอบธุรกิจอื่นของบริษัทประกันวินาศภัย
บริษัทได้ใช้ความพยายามและระมัดระวังเป็นพิเศษในการเลือกพิจารณา
ลงทุนเพื่อให้สอดคล้องกับสภาพตลาดการเงิน และตลาดทุน ซึ่งการลงทุนของบริษัท
ส่วนหนึ่งเป็นการลงทุนที่ให้ผลตอบแทนคงที่ ได้แก่ ฝากเงินกับสถาบันการเงิน
การลงทุนในพันธบัตรรัฐบาล พันธบัตรรัฐวิสาหกิจ หุ้นกู้
หรือลงทุนในหลักทรัพย์จดทะเบียนทั้งระยะสั้นและระยะยาว
โดยการลงทุนของบริษัทจะคำนึงถึงสภาพคล่อง ความมั่นคง และ เสถียรภาพของการลงทุนเป็นหลัก

การตลาดและภาวะการแข่งขัน

นโยบายและลักษณะการตลาด

กลยุทธ์การแข่งขัน

บริษัทได้วางแผนนโยบายการตลาดเชิงกลยุทธ์ไว้อย่างต่อเนื่อง เพื่อความสามารถในการแข่งขัน
และเพิ่มส่วนแบ่งทางการตลาดให้สูงขึ้น โดยมุ่งเน้นมาตรฐานการให้บริการที่ดี รวดเร็ว
มีประสิทธิภาพและซื่อสัตย์ ตลอดจนได้พัฒนาสายผลิตภัณฑ์ หรือนำเสนอกรมธรรม์ประเภทใหม่ๆ
ที่เหมาะสมสอดคล้องกับสภาพเศรษฐกิจ สังคม และความต้องการของกลุ่มลูกค้า
คำนึงถึงอัตราเบี้ยประกันภัยที่ยุติธรรมต่อลูกค้า รวมทั้งการปรับแผนเชิงรุกทางการแข่งขัน
ให้ทันกับภาวะการณ์ที่เปลี่ยนแปลงไป เพิ่มช่องทางการจัดจำหน่าย ขยายฐานสู่กลุ่มลูกค้าใหม่
และรักษากลุ่มลูกค้าเดิม

ลักษณะลูกค้า

กลุ่มลูกค้าหลักของบริษัท ธนชาตประกันภัย จำกัด ส่วนใหญ่ประมาณร้อยละ 95
ของจำนวนลูกค้าทั้งหมด ได้แก่
กลุ่มลูกค้ารายย่อยที่มีทุนประกันของทรัพย์สินเอาประกันอยู่ในช่วงไม่เกิน 5 ล้านบาท
โดยประเภทการประกันวินาศภัยที่ลูกค้าเลือกทำกับบริษัท ได้แก่ การประกันภัยรถยนต์
และการประกันอัคคีภัยบ้านอยู่อาศัย กลุ่มลูกค้าดังกล่าวมาจากลูกค้าสินเชื่อของธนาคารธนชาต
และการทำการตลาดของบริษัทเองตลอดจนนายหน้าประกันภัย และตัวแทนของบริษัท

สำหรับกลุ่มลูกค้าที่มีทุนประกันของทรัพย์สินเอาประกันตั้งแต่ 5 ล้านบาทขึ้นไปนั้น ได้แก่
ลูกค้ากลุ่มสถาบันองค์กรเอกชนที่ดำเนินกิจการธุรกิจในหลากหลายสาขา
ทั้งการพาณิชย์และอุตสาหกรรม โดยผลิตภัณฑ์หลัก ๆ ที่ให้บริการแก่ลูกค้ากลุ่มนี้ คือ
การประกันภัยเบ็ดเตล็ด และการประกันอัคคีภัย

จากลักษณะของฐานลูกค้าที่ได้กล่าวมาข้างต้นสามารถสรุปได้ว่า ตั้งแต่บริษัท
ได้เริ่มประกอบธุรกิจประกันวินาศภัยมา มิได้มีการพึ่งพิงลูกค้ารายหนึ่งรายใดเกินร้อยละ 30
ของรายได้รวมของบริษัท นอกจากนี้
ทางบริษัทได้เปิดดำเนินการให้บริการรับประกันภัยเฉพาะแก่ลูกค้าภายในประเทศเท่านั้น

ภาวะอุตสาหกรรมและการแข่งขัน

ภาวะอุตสาหกรรมประกันวินาศภัยไทยปี 2550 ยังคงเติบโตต่อเนื่องจากปี 2549 โดยปี 2550
มีเบี้ยประกันภัยรับโดยตรงจากการประมาณการของบริษัท ไทยรับประกันภัยต่อ จำกัด (มหาชน)
จำนวน 101,378 ล้านบาท เพิ่มขึ้นจากปีที่ผ่านมาจำนวน 6,287 ล้านบาท
หรือมีอัตราการขยายตัวร้อยละ 6.6
ส่วนใหญ่เป็นการเพิ่มขึ้นของการประกันภัยเบ็ดเตล็ดที่มีอัตราการขยายตัวสูงร้อยละ 12.1
และการประกันภัยรถยนต์ที่มีอัตราการขยายตัวสูงถึงร้อยละ 5.5 โดยบริษัท ธนชาตประกันภัย จำกัด
มีเบี้ยประกันภัยรับโดยตรงรวมทั้งสิ้นจำนวน 2,557 ล้านบาท เพิ่มขึ้น 313 ล้านบาท
หรือเพิ่มขึ้นร้อยละ 13.9 เมื่อเทียบกับปีก่อน
เป็นผลมาจากการที่ธนชาตประกันภัยได้ร่วมมือกับธนาคารธนชาต
ทำให้สามารถขยายการประกันภัยกับกลุ่มลูกค้ารายย่อยของธนาคารธนชาต ประกอบกับในปี 2550
ธนชาตประกันภัย ได้ขยายตลาดผ่านช่องทางแบงก์แอสชัวรันส์ผ่านทางธนาคารธนชาต
ในขณะเดียวกันบริษัท ยังให้ความสำคัญในการรักษาฐานลูกค้าเก่าไว้อย่างต่อเนื่อง
โดยใช้กลยุทธ์การปรับปรุงการบริการทั้งก่อนและหลังการขายเพื่อสร้างความพึงพอใจให้ลูกค้า

สำนักงานคณะกรรมการกำกับและส่งเสริมการประกอบธุรกิจประกันภัย
ได้รายงานผลการดำเนินงานของบริษัทประกันวินาศภัยในช่วง 9 เดือน ของปี 2550
สรุปสาระสำคัญได้ดังนี้

เบี้ยประกันภัยรับรวมทั้งธุรกิจ 74,266 ล้านบาท เพิ่มขึ้นจากช่วงเดียวกันของปี 2549 ร้อยละ 7.4
สำหรับสัดส่วนเบี้ยประกันภัยจำแนกตามประเภทการรับประกันภัย
การประกันภัยรถยนต์มีมูลค่าเบี้ยประกันภัย 45,154 ล้านบาท คิดเป็นสัดส่วนร้อยละ 60.8
การประกันภัยเบ็ดเตล็ดมูลค่าเบี้ยประกันภัย 20,782 ล้านบาท คิดเป็นสัดส่วนร้อยละ 28.0
การประกันอัคคีภัย และการประกันภัยทางทะเลและขนส่งมูลค่าเบี้ยประกันภัย 5,504 และ 2,825
ล้านบาท คิดเป็นสัดส่วนร้อยละ 7.4 และ 3.8 ตามลำดับ

+-----------------+----------------+---------------------+-----------+
| ตารางแ          |                |                     |           |
| สดงจำนวนบริษัทประ |                |                     |           |
| กันภัยในประเทศไทย |                |                     |           |
|                 |                |                     |           |
| ณ วันที่ 30 กันยายน |                |                     |           |
| 2550            |                |                     |           |
+-----------------+----------------+---------------------+-----------+
| ประเภทของธุรกิจ   | บริษัทในประเทศ   | สาขาบริษัทต่างประเทศ   | รวม       |
+-----------------+----------------+---------------------+-----------+
| ประกันชีวิต        | 24             | 1                   | 25        |
+-----------------+----------------+---------------------+-----------+
| ประกันวินาศภัย     | 63             | 5                   | 68        |
+-----------------+----------------+---------------------+-----------+
| ประกันสุขภาพ      | 5              | 0                   | 5         |
+-----------------+----------------+---------------------+-----------+
| ประกันภัยต่อ       |                |                     |           |
+-----------------+----------------+---------------------+-----------+
| ประกันชีวิต        | 1              | 0                   | 1         |
+-----------------+----------------+---------------------+-----------+
| ประกันวินาศภัย     | 1              | 0                   | 1         |
+-----------------+----------------+---------------------+-----------+
| รวม             | 94             | 6                   | 100       |
+-----------------+----------------+---------------------+-----------+

เบี้ยประกันภัยรับโดยตรงของธุรกิจประกันวินาศภัย สำหรับเดือน มกราคม – กันยายน 2550

หน่วย : พันบาท

  ------ --------------- --------------- ------------------ ----------- -------------------- --------------- ------------------- ----------- ------------ ------------
  อันดับ   บริษัท            การประกันอัคคีภัย   ภัยทางทะเลและขนส่ง               การประกันภัยรถยนต์                      การประกันภัยเบ็ดเตล็ด                            รวมทั้งสิ้น

                                         ตัวเรือ              สินค้า        โดยข้อบังคับแห่งกฎหมาย   โดยความสมัครใจ   อุบัติเหตุส่วนบุคคล       สุขภาพ       อื่นๆ          

  1      วิริยะประกันภัย     146,506         2,324              40,062      1,727,223            8,572,533       268,897             7,328       203,210      10,968,083

  2      ทิพยประกันภัย      484,967         55,417             142,816     162,034              1,103,948       351,282             94,668      2,649,333    5,044,465

  3      กรุงเทพประกันภัย   655,798         58,836             170,157     127,002              2,306,011       223,595             176,578     1,326,454    5,044,431

  4      สินมั่นคงประกันภัย   86,125          0                  5,912       560,819              2,014,699       295,825             1,517       108,642      3,073,539

  5      ประกันคุ้มภัย       32,381          159                39,727      185,977              1,950,409       22,673              1,803       328,766      2,561,895

         รวม             1,405,777       116,736            398,674     2,763,055            15,947,600      1,162,272           281,894     4,616,405    26,692,413

  11     ธนชาตประกันภัย    52,426          576                3,437       98,638               1,419,904       32,766              0           180,571      1,788,318

         ส่วนแบ่งตลาด      0.9%            0.2%               0.1%        1.2%                 3.9%            0.6%                0.00%       1.3%         2.4%

         รวมทั้งสิ้น         5,504,155       291,063            2,534,399   8,351,293            36,802,866      5,513,092           1,622,753   13,646,476   74,266,097
  ------ --------------- --------------- ------------------ ----------- -------------------- --------------- ------------------- ----------- ------------ ------------

ที่มา : สำนักงานคณะกรรมการกำกับและส่งเสริมการประกอบธุรกิจประกันภัย

สำหรับในปี 2551
คาดว่าปัญหาที่ส่งผลกระทบต่อเศรษฐกิจของประเทศหลายประการที่ยังเป็นปัญหาเรื้อรัง
และยังคงส่งผลต่อเนื่องตลอดปี ซึ่งปัญหาเหล่านั้นล้วนแต่บั่นทอนความเชื่อมั่นของนักลงทุน
ทำให้นักลงทุนทั้งไทยและต่างประเทศชะลอการลงทุน นอกจากนี้ยังบั่นทอนความเชื่อมั่น
และสร้างความหวาดกลัวให้แก่ประชาชน ซึ่งจะส่งผลต่อการขยายตัวทางเศรษฐกิจ
รวมทั้งส่งผลกระทบโดยตรงต่อธุรกิจประกันวินาศภัยด้วย

จากการคาดการณ์เศรษฐกิจไทยในปี 2551 ของ ธปท. เศรษฐกิจไทยจะขยายตัวประมาณร้อยละ
4 - 5 สำหรับธุรกิจประกันวินาศภัย
คาดว่าเบี้ยประกันภัยรับโดยตรงจะมีอัตราการขยายตัวประมาณร้อยละ 7.5
โดยการประกันภัยเบ็ดเตล็ดจะขยายตัวสูงกว่าประเภทอื่นเป็นผลมาจากการขยายตัวของตลาดประกันภัยอุบัติเหตุส่วนบุคคลและสุขภาพ
จากการที่บริษัทประกันวินาศภัยหันมาบุกตลาดลูกค้ารายย่อยมากขึ้น
ประกอบกับประชาชนเริ่มตระหนักถึงความสำคัญของการประกันภัยเพื่อคุ้มครองชีวิตและทรัพย์สินมากขึ้น

ในปี 2551 บริษัท ธนชาตประกันภัย จำกัด
กำหนดเป้าหมายการเติบโตของเบี้ยประกันภัยรับโดยตรงไว้ที่ประมาณร้อยละ 25
ซึ่งสูงกว่าอัตราการเติบโตของธุรกิจประกันวินาศภัยโดยเป็นผลจากการขยายตลาดลูกค้ารายย่อยผ่านช่องทางแบงก์แอสชัวรันส์
การขายตรง และการขายผ่านทางโทรศัพท์ และบริษัทฯ เตรียมออกผลิตภัณฑ์ใหม่ๆ
ที่หลากหลายสำหรับการขายในทุกๆ ช่องทาง

การจัดหาผลิตภัณฑ์และบริการ

แหล่งที่มาของเงินทุน

บริษัท ธนชาตประกันภัย จำกัด
มีนโยบายในการจัดหาเงินทุนเพื่อใช้ในการดำเนินงานของบริษัทจากแหล่งเงินทุน 3 แหล่ง ได้แก่

1. เงินรับจากการดำเนินงานของบริษัท
โดยขายความคุ้มครองในรูปกรมธรรม์ประกันภัยประเภทต่างๆ
การเก็บเงินค่าเบี้ยประกันภัยจากผู้เอาประกันภัย ตัวแทน นายหน้า
แหล่งเงินทุนนี้เป็นแหล่งเงินทุนที่สำคัญที่ทำให้บริษัทมีกระแสเงินสดรับเข้ามาทุกวัน

2. เงินรับจากกิจการลงทุน
บริษัทนำเงินสดรับจากการดำเนินงานที่เหลือจากการใช้จ่ายตามภาระผูกพันไปลงทุนตามเงื่อนไขที่กรมการประกันภัยกำหนด
โดยบริษัทจะมีเงินที่ได้รับจากกิจกรรมการลงทุนดังนี้ เงินต้นจากเงินฝากประจำ ตั๋วเงิน ตั๋วเงินคลัง
หุ้นกู้ พันธบัตร หน่วยลงทุนที่ครบกำหนดหรือเงินจากการขายหลักทรัพย์
นอกจากนี้บริษัทยังมีผลตอบแทนจากการลงทุนของสินทรัพย์ลงทุนดังกล่าวข้างต้น ได้แก่
ดอกเบี้ยที่ได้รับจากเงินฝากประจำ ตั๋วเงิน หุ้นกู้ พันธบัตร
และเงินปันผลจากการลงทุนในหลักทรัพย์หุ้นทุน

3. เงินกู้ยืมจากสถาบันการเงินบริษัทได้ทำสัญญาเบิกเงินเกินบัญชีไว้กับธนาคารพาณิชย์
และกรณีที่ต้องการใช้เงินกู้จะเบิกใช้โดยเช็ค

เงินลงทุน

บริษัทได้กำหนดนโยบายเกี่ยวกับการลงทุนในหลักทรัพย์ดังนี้ คือ
บริษัทมีการลงทุนในหลักทรัพย์ตามเงื่อนไขที่กำหนดในประกาศกระทรวงพาณิชย์
เรื่องการลงทุนประกอบธุรกิจอื่นของบริษัทประกันวินาศภัย
บริษัทจะนำเงินสดคงเหลือไปลงทุนเพื่อแสวงหาผลประโยชน์
โดยเน้นความมั่นคงปลอดภัยของเงินลงทุนเป็นสำคัญ
พิจารณาผลตอบแทนควบคู่กับความเสี่ยงให้ระมัดระวังอย่างสูงในการลงทุนและทบทวนนโยบายการลงทุนให้สอดคล้องกับสถานการณ์
การลงทุนของบริษัท ส่วนหนึ่งจะลงทุนในหลักทรัพย์ที่มีสภาพคล่องสูงและเปลี่ยนเป็นเงินสดได้ง่าย
ซึ่งเป็นตราสารทางการเงินระยะสั้น ได้แก่ ตั๋วเงิน เงินฝากประจำ
ส่วนหนึ่งเป็นการลงทุนที่ให้ผลตอบแทนคงที่ ได้แก่ พันธบัตรรัฐบาล หรือรัฐวิสาหกิจ หุ้นกู้
อีกส่วนหนึ่งเป็นการลงทุนในหุ้นทุนที่จดทะเบียนในตลาดหลักทรัพย์

การบริหารความเสี่ยงจากการลงทุน

บริษัทบริหารความเสี่ยงจากการลงทุนโดยกระจายการลงทุนไปในหลักทรัพย์ประเภทต่างๆ เช่น
พันธบัตรรัฐบาล พันธบัตรรัฐวิสาหกิจ
ซึ่งบริษัทจะเน้นลงทุนในพันธบัตรที่มีระยะเวลาครบกำหนดในระยะสั้น
เพื่อป้องกันความเสี่ยงจากการเปลี่ยนแปลงของอัตราดอกเบี้ย
นอกจากนี้บริษัทยังกระจายการลงทุนไปในตั๋วเงินคลัง หุ้นกู้ หน่วยลงทุน และหุ้นสามัญ
ซึ่งหุ้นสามัญจะเลือกลงทุนในหุ้นที่มีปัจจัยพื้นฐานดี โดยจะลงทุนในสัดส่วนไม่เกินร้อยละ 20
ของมูลค่าเงินลงทุน

การจัดหาเงินทุนหรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

- บริษัทไม่มีรายการดังกล่าว –

ความสามารถในการดำรงอัตราส่วนตามประเภทธุรกิจ

บริษัทกำหนดนโยบายในการรับประกันภัยทุกประเภทแบบรัดกุม
รวมถึงกำหนดมาตรการในการบริหารความเสี่ยงภัยด้วยกลไกการประกันภัยต่อ ทั้งแบบสัญญา
และแบบเฉพาะราย เพื่อควบคุมรักษาระดับสินไหมทดแทน (Loss Ratio)
ให้อยู่ในเกณฑ์ต่ำกว่าค่าเฉลี่ยของอุตสาหกรรมในทุกประเภทของการรับประกันภัย

สภาพคล่อง

บริษัทมีนโยบายในการบริหารสภาพคล่องโดยการลงทุนในพันธบัตรรัฐบาล หุ้นกู้ภาคเอกชน
โดยจะลงทุนในตราสารรุ่นที่มีสภาพคล่องในการซื้อขายที่มาก
ซึ่งจะทำให้สามารถทำการขายเงินลงทุนดังกล่าวได้ทันที
นอกจากนี้ยังได้มีการเปิดวงเงินเบิกเกินบัญชีและลงทุนในตั๋วสัญญาใช้เงินระยะสั้น
เพื่อสำรองสำหรับเงินสดหมุนเวียนสำหรับการดำเนินงานระยะสั้น

2. ธุรกิจประกันชีวิต

บริษัท ธนชาตประกันชีวิต จำกัด ”ธนชาตประกันชีวิต”
ได้ก่อตั้งขึ้นโดยได้รับอนุญาตให้ประกอบธุรกิจประกันชีวิตจากกรมการประกันภัย กระทรวงพาณิชย์
เมื่อวันที่ 22 ตุลาคม 2540 โดย ณ วันที่ 31 ธันวาคม 2550 บริษัทมีพนักงานทั้งสิ้น 158 คน
แบ่งเป็นพนักงานประจำ 154 คน และพนักงานสัญญาจ้าง 4 คน
บริษัทให้บริการด้านความคุ้มครองชีวิตและสุขภาพ โดยแบ่งเป็น 2 ประเภทใหญ่ๆ
ตามลักษณะของลูกค้า ได้แก่ การประกันสามัญรายบุคคล และการประกันกลุ่ม
(สำหรับสถาบันและองค์กร)

การตลาดและภาวะการแข่งขัน

นโยบายและลักษณะตลาด

ธนชาตประกันชีวิตมีกลยุทธ์ในการดำเนินธุรกิจแบบ Multi-Distribution Channel
เพื่อตอบสนองความต้องการของลูกค้าผู้มุ่งหวังที่หลากหลายและแตกต่างกันไป
ด้วยการนำเสนอผลิตภัณฑ์และบริการที่สอดคล้องและเหมาะสมกับกลุ่มลูกค้าผู้มุ่งหวังแต่ละกลุ่ม
ปัจจุบันบริษัท มีช่องทางการขายประกอบด้วย การขายในรูปแบบบริษัทต่อบริษัท
การขายผ่านช่องทางนายหน้า การขายผ่านสถาบันการเงินต่าง ๆ การขายผ่านธนาคารธนชาต
(Bancassurance) และการขายผ่านตัวแทนประกันชีวิต

ภาวะอุตสาหกรรมและการแข่งขัน

ภาพรวมอุตสาหกรรมประกันชีวิตในปี 2550 ธุรกิจประกันชีวิตมีเบี้ยประกันภัยรับรวม 201,623
ล้านบาท มีอัตราการเติบโตร้อยละ 16.1
ซึ่งมีอัตราการเติบโตของธุรกิจเพิ่มขึ้นเป็นอย่างมากเมื่อเทียบกับช่วงระยะเวลาเดียวกันของปี 2549
ที่มีอัตราการเติบโตร้อยละ 4.1 สืบเนื่องจากปัจจัยหลักหลายประการ อันประกอบด้วย
อัตราดอกเบี้ยเงินฝากของธนาคารพาณิชย์ได้ปรับตัวลดลง
ทำให้ผู้บริโภคมองหาการฝากเงินหรือการลงทุนอื่นที่ให้ผลตอบแทนที่ดีกว่า
ซึ่งการประกันชีวิตได้เป็นทางเลือกหนึ่งให้กับผู้บริโภคในช่วงเวลาดังกล่าว
ในขณะที่ธุรกิจประกันชีวิตก็มีพัฒนาการในด้านการตลาดในหลายรูปแบบ อาทิเช่น
มีการสรรหาตัวแทนประกันชีวิตเพิ่มมากขึ้น มีการอบรมและพัฒนาตัวแทนเป็นระยะ
มีการพัฒนาช่องทางการขายใหม่เพิ่มเติมจากช่องทางการขายที่มีอยู่
และได้มีการกระตุ้นการขายอย่างต่อเนื่อง
อีกทั้งได้พัฒนาผลิตภัณฑ์ใหม่ที่เหมาะสมกับภาวะตลาดและผู้บริโภคในแต่ละกลุ่ม
ดังนั้นจึงทำให้ภาพรวมอุตสาหกรรมประกันชีวิตในปีนี้อยู่ในเกณฑ์ดีขึ้นมาก
แม้จะมีปัจจัยลบหลายประการ ไม่ว่าจะเป็นเรื่องของความไม่แน่นอนทางการเมือง
ราคาน้ำมันที่ปรับตัวสูงขึ้น และค่าเงินบาทของไทยที่แข็งค่าขึ้น

ปัจจุบันมีบริษัทที่เปิดดำเนินธุรกิจประกันชีวิตรวม 24 บริษัท บริษัท ธนชาตประกันชีวิต จำกัด
มีส่วนแบ่งการตลาดของเบี้ยประกันภัยรับรวมทุกประเภทร้อยละ 1.67 อยู่ในลำดับที่ 10 จากทั้งหมด
24 บริษัท และด้วยบริษัท ดำเนินธุรกิจประกันชีวิตกลุ่มเป็นหลัก ทำให้บริษัท
มีเบี้ยประกันภัยรับปีแรกของการประกันกลุ่มอยู่ในลำดับที่ 1 ของธุรกิจจากปีก่อนอยู่ในลำดับที่ 3
ส่วนเบี้ยประกันภัยรับรวมของการประกันกลุ่มอยู่ในลำดับที่ 2 ของธุรกิจประกันชีวิต
จากปีก่อนอยู่ในลำดับที่ 4

แนวโน้มอุตสาหกรรมประกันชีวิตปี 2551 คาดว่าธุรกิจประกันชีวิตยังคงมีอัตราการเติบโตเพิ่มขึ้น
แต่คงไม่มากเท่ากับปีที่ผ่านมา
ซึ่งปัจจัยที่สนับสนุนธุรกิจให้มีอัตราการเติบโตยังคงใช้กลยุทธ์การตลาดไม่แตกต่างจากปีก่อน
ไม่ว่าจะเป็นการแข่งกันสรรหาตัวแทนใหม่ การโฆษณาบริษัทผ่านสื่อต่างๆ
การกระตุ้นการขายอย่างต่อเนื่อง การจัดกิจกรรมส่งเสริมความสัมพันธ์ในรูปแบบต่างๆ กับฐานลูกค้า
การขยายตลาดผ่านช่องทางการขายอื่นๆ เพิ่มเติมจากช่องทางการขายที่มีอยู่เดิม
ตลอดจนการพัฒนาแบบประกันใหม่ๆ ออกสู่ตลาด
เพื่อตอบสนองความต้องการของผู้บริโภคในสถานการณ์เศรษฐกิจแต่ละช่วงเวลาและเพื่อให้ทันกับทิศทางของอัตราดอกเบี้ยเงินฝากของธนาคารพาณิชย์ที่เปลี่ยนแปลงไป
อันมีผลเกี่ยวเนื่องกับการขายประกันชีวิตผ่านช่องทาง Bancassurance

การจัดหาผลิตภัณฑ์และบริการ

แหล่งที่มาของเงินทุนในการดำเนินธุรกิจของบริษัท ทั้งหมดมาจากส่วนของผู้ถือหุ้น
ซึ่งทำให้บริษัทไม่จำเป็นต้องกู้ยืมเงินมาใช้สำหรับธุรกิจของบริษัท
ตามแผนธุรกิจของบริษัทที่ได้วางไว้สำหรับอนาคต ในช่วงนี้บริษัทฯ
จึงยังไม่มีความจำเป็นต้องเพิ่มทุนแต่อย่างใด

ธุรกิจบริหารสินทรัพย์

1. บริษัทบริหารสินทรัพย์ แม๊กซ์ จำกัด

บริษัทได้รับอนุญาตจาก ธปท.
ในการประกอบธุรกิจเป็นบริษัทบริหารสินทรัพย์ตามพระราชกำหนดบริษัทบริหารสินทรัพย์ พ.ศ. 2541
ตามใบทะเบียนบริษัทบริหารสินทรัพย์ ฉบับที่ 006/2543 เมื่อวันที่ 25 สิงหาคม 2543

ลักษณะผลิตภัณฑ์และการบริการ

1. ประกอบกิจการรับซื้อ หรือรับโอนสินทรัพย์ด้อยคุณภาพของสถาบันการเงิน
รวมทั้งหลักประกันของสินทรัพย์นั้น
เพื่อนำมาบริหารหรือจำหน่ายจ่ายโอนต่อไปรวมทั้งประกอบกิจการอื่นๆ
ที่เกี่ยวเนื่องตามที่ได้รับอนุญาตไว้ในประกาศกระทรวงการคลัง
หรือกฎหมายว่าด้วยบริษัทบริหารสินทรัพย์
หรือกฎหมายอื่นที่เกี่ยวข้องและให้มีอำนาจว่าจ้างหรือแต่งตั้งผู้เชี่ยวชาญในการบริหารสินทรัพย์มาดำเนินการในการบริหารสินทรัพย์
หรือกระทำการอื่นใดเพื่อประโยชน์ในการบริหารสินทรัพย์ที่รับโอนมาไม่ว่าทั้งหมดหรือบางส่วน

2. ประกอบกิจการใดๆ ในการบริหารและฟื้นฟูลูกหนี้ที่รับซื้อ
หรือรับโอนมาให้สามารถดำเนินกิจการต่อไปได้ และมีความสามารถในการชำระหนี้ เช่น
การให้กู้ยืมเงิน การปรับปรุงโครงสร้างหนี้ หรือการประนอมหนี้
การประนีประนอมยอมความกับลูกหนี้ การถือหุ้นในกิจการที่ได้มาจากการชำระหนี้ของลูกหนี้
การรับชำระหนี้ด้วยการแปลงหนี้เป็นทุน หรือดำเนินการยื่นคำร้องขอฟื้นฟูกิจการของลูกหนี้

3. กระทำการทั้งปวงที่เกี่ยวกับ
หรือเกี่ยวเนื่องในการบริหารหรือฟื้นฟูลูกหนี้ให้สำเร็จตามวัตถุประสงค์ เช่น การให้เช่า ให้เช่าซื้อ
ขายลูกหนี้ ตลอดจนพัฒนาอสังหาริมทรัพย์ที่ได้รับซื้อหรือรับโอนมาและที่ได้รับจากการชำระหนี้ ทั้งนี้
โดยมีเงื่อนไขว่า
การพัฒนาอสังหาริมทรัพย์ดังกล่าวต้องเป็นการนำอสังหาริมทรัพย์ที่ก่อสร้างค้างไว้ไปพัฒนาต่อให้เสร็จสิ้นเท่านั้น
ไม่รวมถึงการนำที่ดินเปล่าไปพัฒนา

4. นำอสังหาริมทรัพย์รอการขายไปร่วมลงทุนกับผู้ลงทุนรายอื่น หรือบริษัทอื่น ตามประกาศของ
ธปท.

การตลาดและภาวะการแข่งขัน

1. ลักษณะและนโยบายการตลาด

กลยุทธ์การแข่งขัน

เนื่องจากการบริหารสินทรัพย์ด้อยคุณภาพ
ซึ่งเป็นวัตถุประสงค์และนโยบายหลักของบริษัทประกอบด้วยการดำเนินการที่หลากหลาย
แต่โดยส่วนใหญ่จะเป็นการรับโอนทรัพย์สินเพื่อชำระหนี้
ดังนั้นบริษัทจึงได้เตรียมการสำหรับการบริหารจัดการทรัพย์สินดังกล่าวไว้ โดยมีเป้าหมายหลัก คือ
การขายทรัพย์สินที่ได้รับโอนมาให้แก่บุคคลภายนอกที่สนใจทั่วไป ซึ่งกลยุทธ์การดำเนินงานที่ได้วางไว้
เพื่อให้การขายทรัพย์สินของบริษัทกระทำได้อย่างมีประสิทธิภาพ
และสามารถแข่งขันกับคู่แข่งในตลาดอสังหาริมทรัพย์ได้ คือ
การว่าจ้างที่ปรึกษาพิเศษด้านสินทรัพย์รอการขายไว้เป็นการเฉพาะ
เพื่อทำหน้าที่จัดเก็บข้อมูลทรัพย์สินที่จะขาย กำหนดราคาขาย บริหารทรัพย์สินขนาดใหญ่ที่มีมูลค่าสูง
รวมทั้งพิจารณาแต่งตั้งตัวแทนนายหน้าระดับมืออาชีพในการขายทรัพย์สินเหล่านั้น

กลุ่มลูกค้าเป้าหมาย

บริษัทกำหนดกลุ่มลูกหนี้ที่บริษัทมีโอกาสรับชำระหนี้ค่อนข้างสูงดังต่อไปนี้

1.  ลูกหนี้ที่ยังประกอบกิจการอยู่ และมีศักยภาพพอที่จะชำระหนี้ได้

2.  ลูกหนี้ที่มีหลักประกันคุ้มมูลหนี้มาก

3.  ลูกหนี้ที่ถูกฟ้องร้องคดีและมีคำพิพากษาแล้ว

การจำหน่ายและช่องทางการจำหน่าย

บริษัทได้วางนโยบายการจำหน่ายทรัพย์สินที่บริษัทรับโอนมาจากลูกหนี้ ดังนี้

1.  การแต่งตั้งตัวแทนขาย (Sold agent)

2.  การเข้าร่วมงานประมูลขายทรัพย์สิน

2. ภาวะอุตสาหกรรมและการแข่งขัน

สภาพการแข่งขันในอุตสาหกรรม

เนื่องจากบริษัทได้รับโอนทรัพย์สินด้อยคุณภาพจากธนาคาร ดีบีเอส ไทยทนุ จำกัด (มหาชน) ดังนั้น
ภาวะการแข่งขันในทางการตลาดกับบริษัทบริหารสินทรัพย์รายอื่น หรือจากสถาบันการเงินอื่น
หรือกองทุนต่างๆ จึงไม่มี อย่างไรก็ตาม
กรณีสินทรัพย์ด้อยคุณภาพที่รับโอนมาเป็นลูกหนี้ที่มีเจ้าหนี้หลายราย
อาจเกิดภาวะการแข่งขันในการใช้สิทธิทางกฎหมายบังคับทรัพย์สินของลูกหนี้เพื่อนำมาชำระหนี้ให้แก่เจ้าหนี้เหล่านั้น
ซึ่งอาจส่งผลกระทบกับบริษัทในเรื่องของการนำทรัพย์สินของลูกหนี้นั้นมาฟ้องร้องคดีและบังคับขายทอดตลาดซึ่งต้องทำการเฉลี่ยทรัพย์กับเจ้าหนี้รายอื่นด้วย

จำนวนคู่แข่งขัน

บริษัทรับโอนสินทรัพย์ด้อยคุณภาพจาก ธนาคาร ดีบีเอส ไทยทนุ จำกัด (มหาชน) ผ่านทางบริษัท
ทุนธนชาต จำกัด (มหาชน) กรณีนี้จึงไม่มีคู่แข่งขัน

  ขนาดของบริษัทเมื่อเทียบกับคู่แข่งขัน

เนื่องจากบริษัทไม่มีคู่แข่งขันจึงไม่มีการเปรียบเทียบขนาดของบริษัทกับคู่แข่งขัน

  สถานภาพและศักยภาพการแข่งขัน

เนื่องจากบริษัทได้รับโอนทรัพย์สินด้อยคุณภาพจากธนาคาร ดีบีเอส ไทยทนุ จำกัด (มหาชน)
บริษัทจึงไม่เน้นที่ศักยภาพในการแข่งขัน แต่จะเน้นเรื่องการแก้ปัญหาหนี้ค้างชำระ
โดยพิจารณาถึงสถานะการเงินของลูกหนี้ว่าสมควรจะปรับปรุงโครงสร้างหนี้
หรือควรรับโอนทรัพย์สินเพื่อชำระหนี้
โดยคำนึงถึงความเป็นไปได้ในการคงอยู่และดำเนินกิจการต่อไปของลูกหนี้ ความสุจริต ความร่วมมือ
และความสามารถในการชำระคืนหนี้ของลูกหนี้ประกอบกัน
เพื่อทำให้สินทรัพย์ด้อยคุณภาพที่ไม่ก่อให้เกิดรายได้หมดสิ้นลงหรือลดเหลือน้อยที่สุด

การจัดหาผลิตภัณฑ์และบริการ

บริษัทมีเงินทุนในการดำเนินกิจการจากเงินลงทุนและเงินให้กู้ยืมจากบริษัททุนธนชาต จำกัด
(มหาชน) และบริษัท เอ็ม บี เค จำกัด (มหาชน) ดังนี้

1. เงินกู้ยืม

1.1 วงเงินกู้ (Senior Debt) จากบริษัท ทุนธนชาต จำกัด (มหาชน) จำนวน
2,124,458,400 บาท (สองพันหนึ่งร้อยยี่สิบสี่ล้านสี่แสนห้าหมื่นแปดพันสี่ร้อยบาทถ้วน)
ปรากฏรายละเอียดตามสัญญากู้เงิน เลขที่ กม.001-5-4300016 ลงวันที่ 11 กันยายน 2543,
สัญญาแก้ไขเพิ่มเติมสัญญาเงินกู้ เลขที่ กม.001-5-4300016 (ครั้งที่1) ลงวันที่ 18 ตุลาคม
2543, สัญญาแก้ไขเพิ่มเติมสัญญาเงินกู้ เลขที่ กม.001-5-4300016 (ครั้งที่2) ลงวันที่ 29
มกราคม 2544 และสัญญาแก้ไขเพิ่มเติมสัญญาเงินกู้ เลขที่ กม.001-5-4300016 (ครั้งที่3)
ลงวันที่ 26 กุมภาพันธ์ 2544 ซึ่งบริษัทได้ชำระคืนเงินกู้ส่วนนี้เสร็จสิ้นแล้วเมื่อเดือนตุลาคม 2547

1.2 วงเงินกู้ลำดับรอง (Sub Debt) จากบริษัท ทุนธนชาต จำกัด (มหาชน) จำนวน
1,075,541,600 บาท (หนึ่งพันเจ็ดสิบห้าล้านห้าแสนสี่หมื่นหนึ่งพันหกร้อยบาทถ้วน)
ปรากฏรายละเอียดตามสัญญากู้เงินวงเงินลำดับรอง เลขที่ กม.001-5-4300032 ลงวันที่ 11
กันยายน 2543 และสัญญาแก้ไขเพิ่มเติมสัญญากู้เงินเลขที่ กม.001-5-4300032 (ครั้งที่1) ลงวันที่
19 ตุลาคม 2543

1.3 วงเงินกู้ลำดับรอง (Sub Debt) จากบริษัท เอ็ม บี เค จำกัด (มหาชน) จำนวน
213,458,400 บาท (สองร้อยสิบสามล้านสี่แสนห้าหมื่นแปดพันสี่ร้อยบาทถ้วน)
ปรากฏรายละเอียดตามสัญญากู้เงินวงเงินลำดับรอง เลขที่ กม.001-5-4300032 ลงวันที่ 11
กันยายน 2543 และสัญญาแก้ไขเพิ่มเติมสัญญากู้เงินเลขที่ กม.001-5-4300032 (ครั้งที่1) ลงวันที่
19 ตุลาคม 2543

2. เงินลงทุน

2.1 เงินลงทุนจากบริษัท ทุนธนชาต จำกัด (มหาชน) จำนวน 334,334,000 บาท
(สามร้อยสามสิบสี่ล้านสามแสนสามหมื่นสี่พันบาทถ้วน)

2.2 เงินลงทุนจาก บริษัท เอ็ม บี เค จำกัด (มหาชน) จำนวน 94,723,200 บาท
(เก้าสิบสี่ล้านเจ็ดแสนสองหมื่นสามพันสองร้อยบาทถ้วน)

2.3 เงินลงทุนจาก กองทุนเปิดมอร์แกนสแตนลีย์ คันทรีฟันด์ จำนวน 142,942,800 บาท
(หนึ่งร้อยสี่สิบสองล้านเก้าแสนสี่หมื่นสองพันแปดร้อยบาทถ้วน)

2. บริษัท บริหารสินทรัพย์ เอ็น เอฟ เอส จำกัด

บริษัทได้รับอนุญาตจาก ธปท.ในการประกอบธุรกิจเป็นบริษัท
บริหารสินทรัพย์ตามพระราชกำหนดบริษัทบริหารสินทรัพย์ พ.ศ. 2541
ตามใบทะเบียนบริษัทบริหารสินทรัพย์ ฉบับที่ 001/2543 เมื่อวันที่ 22 มีนาคม 2543

ลักษณะผลิตภัณฑ์และบริการ

1. ประกอบกิจการรับซื้อ หรือรับโอนสินทรัพย์ด้อยคุณภาพของสถาบันการเงิน
รวมทั้งหลักประกันของสินทรัพย์นั้น
เพื่อนำมาบริหารหรือจำหน่ายจ่ายโอนต่อไปรวมทั้งประกอบกิจการอื่นๆ
ที่เกี่ยวเนื่องตามที่ได้รับอนุญาตไว้ในประกาศกระทรวงการคลัง
หรือกฎหมายว่าด้วยบริษัทบริหารสินทรัพย์
หรือกฎหมายอื่นที่เกี่ยวข้องและให้มีอำนาจว่าจ้างหรือแต่งตั้งผู้เชี่ยวชาญในการบริหารสินทรัพย์มาดำเนินการในการบริหารสินทรัพย์
หรือกระทำการอื่นใดเพื่อประโยชน์ในการบริหารสินทรัพย์ที่รับโอนมาไม่ว่าทั้งหมดหรือบางส่วน

2. ประกอบกิจการใดๆ ในการบริหารและฟื้นฟูลูกหนี้ที่รับซื้อ
หรือรับโอนมาให้สามารถดำเนินกิจการต่อไปได้ และมีความสามารถในการชำระหนี้ เช่น
การให้กู้ยืมเงิน การปรับปรุงโครงสร้างหนี้ หรือการประนอมหนี้
การประนีประนอมยอมความกับลูกหนี้ การถือหุ้นในกิจการที่ได้มาจากการชำระหนี้ของลูกหนี้
การรับชำระหนี้ด้วยการแปลงหนี้เป็นทุน หรือดำเนินการยื่นคำร้องขอฟื้นฟูกิจการของลูกหนี้

3. กระทำการทั้งปวงที่เกี่ยวกับ
หรือเกี่ยวเนื่องในการบริหารหรือฟื้นฟูลูกหนี้ให้สำเร็จตามวัตถุประสงค์ เช่น การให้เช่า ให้เช่าซื้อ
ขายลูกหนี้ ตลอดจนพัฒนาอสังหาริมทรัพย์ที่ได้รับซื้อหรือรับโอนมาและที่ได้รับจากการชำระหนี้ ทั้งนี้
โดยมีเงื่อนไขว่า
การพัฒนาอสังหาริมทรัพย์ดังกล่าวต้องเป็นการนำอสังหาริมทรัพย์ที่ก่อสร้างค้างไว้ไปพัฒนาต่อให้เสร็จสิ้นเท่านั้น
ไม่รวมถึงการนำที่ดินเปล่าไปพัฒนา

4. นำอสังหาริมทรัพย์รอการขายไปร่วมลงทุนกับผู้ลงทุนรายอื่น หรือบริษัทอื่น ตามประกาศของ
ธปท.

การตลาดและภาวะการแข่งขัน

1. ลักษณะและนโยบายการตลาด

เนื่องจากการบริหารสินทรัพย์ด้อยคุณภาพ ซึ่งเป็นวัตถุประสงค์และนโยบายหลักของบริษัทประกอบ
ด้วยการดำเนินการที่หลากหลายแต่โดยส่วนใหญ่จะเป็นการรับโอนทรัพย์สินเพื่อชำระหนี้
ดังนั้นบริษัทจึงได้เตรียมการสำหรับการบริหารจัดการทรัพย์สินดังกล่าวไว้ โดยมีเป้าหมายหลัก คือ
การขายทรัพย์สินที่ได้รับโอนมาให้แก่บุคคล ภายนอกที่สนใจทั่วไป
ซึ่งกลยุทธ์การดำเนินงานที่ได้วางไว้ เพื่อให้การขายทรัพย์สินของบริษัทกระทำได้อย่างมีประสิทธิภาพ
และสามารถแข่งขันกับคู่แข่งในตลาดอสังหาริมทรัพย์ได้ คือ
การว่าจ้างที่ปรึกษาพิเศษด้านสินทรัพย์รอการขายไว้เป็นการเฉพาะ
เพื่อทำหน้าที่จัดเก็บข้อมูลทรัพย์สินที่จะขาย กำหนดราคาขาย บริหารทรัพย์สินขนาดใหญ่ที่มีมูลค่าสูง
รวมทั้งพิจารณาแต่งตั้งตัวแทนนายหน้าระดับมืออาชีพในการขายทรัพย์สินเหล่านั้น

กลยุทธ์การแข่งขัน

บริษัทไม่มีกลยุทธ์การแข่งขัน เนื่องจากรับโอนสินทรัพย์ด้อยคุณภาพจากกลุ่มธนชาตโดยตรงเป็นหลัก
โดยสินทรัพย์ด้อยคุณภาพที่รับโอนมา ได้แก่

1. ลูกหนี้ด้อยคุณภาพ ประกอบด้วย

1.1 สินทรัพย์จัดชั้นสูญ

1.2 สินทรัพย์จัดชั้นสงสัยจะสูญ

1.3 สินทรัพย์จัดชั้นสงสัย

1.4 สินทรัพย์จัดชั้นต่ำกว่ามาตรฐาน

2. ทรัพย์สินรอการขายด้อยคุณภาพ
โดยสินทรัพย์ด้อยคุณภาพที่รับโอนบริษัทจะนำมาบริหารหรือจัดการให้ได้รับชำระหนี้

กลุ่มลูกค้าเป้าหมาย

บริษัทกำหนดกลุ่มลูกหนี้ที่บริษัทมีโอกาสรับชำระหนี้ค่อนข้างสูงดังต่อไปนี้

1.  ลูกหนี้ที่ยังประกอบกิจการอยู่และมีศักยภาพพอที่จะชำระหนี้ได้

2.  ลูกหนี้ที่มีหลักประกันคุ้มมูลหนี้มาก

3.  ลูกหนี้ที่ถูกฟ้องร้องคดีและศาลมีคำพิพากษาแล้ว

การจำหน่ายและช่องทางการจำหน่าย แบ่งเป็น 2 กรณี ดังนี้

1. ลูกหนี้ด้อยคุณภาพ

1.1 วิเคราะห์และจัดแยกประเภทของลูกหนี้

1.2 บริษัทรับโอนสินทรัพย์ด้อยคุณภาพจากกลุ่มธนชาต
เพื่อนำมาบริหารและติดตามหนี้ค้างชำระเพื่อให้ลูกหนี้อยู่ในฐานะที่จะสามารถชำระหนี้ได้ภายในระยะเวลาที่กำหนด
รวมถึงสามารถดำเนินกิจการเดิม หรือกิจการใหม่ได้ต่อไป
หรือสมควรที่จะจำหน่ายทรัพย์สินเพื่อนำมาชำระหนี้คืน

1.3 ลูกหนี้ที่ไม่มีความสามารถชำระคืนหนี้ หรือไม่สามารถแก้ไขหนี้ได้
จะดำเนินการตามขั้นตอนของกฎหมายเร็วที่สุด

2. ทรัพย์สินรอการขายด้อยคุณภาพ

บริษัทได้ว่าจ้างให้ บริษัท แปลน เอสเตท จำกัด เป็นผู้ดำเนินการบริหารทรัพย์สินทั้งหมดของบริษัท
โดยมีวิธีบริหารจัดการดังนี้

2.1 จัดหาพันธมิตร (Partner) ร่วมลงทุนและพัฒนาทรัพย์สิน

2.2 จัดกลุ่มทรัพย์สินเป็นทรัพย์สินเกรด A, B, หรือ C เพื่อช่วยให้ง่ายต่อการจัดการและการขาย

2.3 จัดทำ Package ของทรัพย์สินให้มี Value-Added เพิ่มขึ้น
โดยการประสานร่วมมือกับกลุ่มบริษัทในเครือ ในรูปแบบของการประกันภัย การประกันชีวิต
หรือการให้สินเชื่อในอัตราดอกเบี้ยต่ำ เป็นต้น

2.4 เพิ่มช่องทางในการจัดจำหน่าย เช่น ผ่านนายหน้าหรือตัวแทน
จัดหาและติดต่อกับบริษัทเอกชนที่ดำเนินการจัดประมูลขายหลักทรัพย์ การขายร่วม (Cross
Selling) และอินเตอร์เน็ต (Internet)

2.5 ส่งเสริมการขาย โดยการจัดหา และเลือกสื่อที่มีประโยชน์ต่อการจำหน่าย
รวมถึงการเข้าถึงกลุ่มเป้าหมายให้ได้มากที่สุด

2. ภาวะอุตสาหกรรมและการแข่งขัน

สภาพการแข่งขันในอุตสาหกรรม

เนื่องจากบริษัทได้รับโอนสินทรัพย์ด้อยคุณภาพจากสถาบันการเงิน โดยเฉพาะกลุ่มธนชาตเป็นหลัก
ดังนั้น ภาวะการแข่งขันในทางการตลาดกับบริษัทบริหารสินทรัพย์รายอื่น หรือสถาบันการเงิน
หรือกองทุนอื่นๆ จึงไม่มีการเปรียบเทียบสภาพการแข่งขันในอุตสาหกรรม

จำนวนคู่แข่งขันโดยประมาณ

บริษัทรับโอนสินทรัพย์ด้อยคุณภาพจากกลุ่มธนชาตโดยตรง จึงไม่มีคู่แข่งขัน

ขนาดของบริษัทเมื่อเทียบกับคู่แข่งขัน

เนื่องจากบริษัทไม่มีคู่แข่งขัน จึงไม่มีการเปรียบเทียบขนาดของบริษัทกับคู่แข่งขัน

สถานภาพและศักยภาพการแข่งขัน

บริษัทรับโอนสินทรัพย์ด้อยคุณภาพจากกลุ่มธนชาตเป็นหลัก ดังนั้น
บริษัทจึงไม่เน้นที่ศักยภาพในการแข่งขัน แต่จะเน้นเรื่องการแก้ปัญหาหนี้ค้างชำระ
โดยพิจารณาถึงสถานะทางการเงินของลูกหนี้ว่าสมควรจะปรับปรุงโครงสร้างหนี้
หรือควรจำหน่ายทรัพย์สินเพื่อชำระหนี้ ทั้งนี้
โดยคำนึงถึงความเป็นไปได้ในการดำเนินกิจการต่อไปของ ลูกหนี้ ความสุจริต ความร่วมมือ
และความสามารถในการชำระคืนหนี้ของลูกหนี้ประกอบกัน เพื่อทำให้สินทรัพย์ด้อย
คุณภาพที่ไม่ก่อให้เกิดรายได้หมดสิ้นลงหรือลดเหลือน้อยที่สุด

การจัดหาผลิตภัณฑ์และบริการ

แหล่งที่มาของเงินทุน

1.  บริษัทมีทุนจดทะเบียนทั้งสิ้น 1,000,000,000 บาท (หนึ่งพันล้านบาทถ้วน)
    ซึ่งเรียกชำระเต็มมูลค่าหุ้นแล้ว โดยมีโครงสร้างผู้ถือหุ้น ณ วันที่ 31 ธันวาคม 2550 ดังนี้

ชื่อผู้ถือหุ้น จำนวนหุ้น สัดส่วนการถือหุ้น (ร้อยละ)

-   บริษัท ทุนธนชาต จำกัด (มหาชน) 99,999,993 99.99

-   ผู้ถือหุ้นรายย่อย 7 0.01

    2. ณ วันที่ 31 ธันวาคม 2550 บริษัทมีเงินกู้ยืมจากธนาคารธนชาต คงเหลือเป็นจำนวนเงิน
    4,250,000,000 บาท (สี่พันสองร้อยห้าสิบล้านบาทถ้วน)ฟ โดยในระหว่างปี 2550 บริษัท
    บริหารสินทรัพย์ เอ็น เอฟ เอส จำกัด ได้ชำระคืนเงินกู้ยืมกับธนาคารธนชาต
    เป็นจำนวนเงินรวม 4,050,000,000 บาท (สี่พันห้าสิบล้านบาทถ้วน)
    และบริษัทได้กู้เงินจากบริษัท ทุนธนชาต จำกัด (มหาชน) เพื่อซื้อหนี้ด้อยคุณภาพ จำนวน
    92,710,000 บาท (เก้าสิบสองล้านเจ็ดแสนหนึ่งหมื่นบาทถ้วน)